05 декабр 2021, Тошкент вақти: 07:59\nТожикистонда исёнкор полковник Маҳмуд Худойбердиев гуруҳига аъзо бўлган шахслар ҳали ҳам таъқиб қилинмоқда.\nҚўрғонтепа шаҳар суди Мансур Нуров 13 йилга, Шавкат Жўраевни 15 йилга озодликдан маҳрум этди. Хатлон вилоят суди эса шаҳритуслик Алишер Мавлоновни 15 йилга қамади. Улар ноқонуний қуролли гуруҳ тузганлик ва давлат тўнтариш уюштиришга уринганликда айбланган.\nПрокурорлар иддаосига кўра, сўнгги бир неча йил давомида чет элда яшаган бу шахслар 90-йиллар бошида исёнчи полковник Маҳмуд Худойбердиев бошлиқ Қўрғонтепадаги бригадада хизмат қилган, 1998 йил ноябрида эса Сўғд вилоятидаги давлат тўнтаришга уриниш амалиётида қатнашган.\nОртда қолган ҳафта сўнгида Қўрғонтепа шаҳрида ўтказилган суд жараёнига раислик қилган Ражабали Воҳидов суд ҳукми ҳали қонуний кучга кирмагани важидан мазкур иш бўйича Озодликка гапиришдан тийилишини айтди.\nАйни пайтда Мансур Нуровнинг адвокати Саиджаббор Алиев суд ҳукми билан рози эмаслигини маълум қилди.\nОқловчи ўз ҳимоясида бўлган шахснинг айбсизлиги ҳақида қатор асосланган далилларга эгалигини айтди.\n- Биринчидан, Мансур Нуров Маҳмуд Худойбердиев ҳарбий отрядида атиги ўн уч кун хизмат қилган. 1998 йилги Сўғд воқеаларда ҳам у бошқа аскарлар билан Шаҳритус туманигача бориб, яна ортга - Қўрғонтепага қайтган. Ўзбекистонга ҳам бормаган. 2006 йилгача шу Қўрғонтепада яшаган ва кейинчалик Россияга ишлаш учун кетган, - дейди адвокат.\nАлиевга кўра, унинг ҳимоясидаги Мансур Нуров сўнгги тўрт йил давомида Россияда меҳнат муҳожирлигида бўлган ва шу йил ватанига қайтгач, миллий хавфсизлик ходимлари томонидан ҳибсга олинган.\n- Агар Мансур Нуров ҳақиқатан ҳам “Маҳмуднинг одами” экан, нега у 2006 йилгача ҳибсга олинмади? Ваҳоланки, шу вақтгача у Қўрғонтепада яшаган ва буни ҳамма ҳуқуқ-тартибот идоралари ходимлари биларди, - дейди Саиджаббор Алиев.\nАдвокат Алиев Мансур Нуров ва Шавкат Жўраев 1998 йилги Жиноят кодекси асосида судланганидан норозилик билдирди.\n- У 1997 йил содир этган жиноятлари учун айбланар экан, Тожикистоннинг нисбатан енгилроқ жазо тайинланган 1961 йилги Жиноят кодекси асосида жавобгарликка тортилиши лозим эди, - дейди оқловчи Алиев.\nБироқ Хатлон вилоят прокурорлари Маҳмуд Худойбердиев ноқонуний гуруҳи аъзолари сўнгuи бир неча йил Россия ва Ўзбекистонда яшириниб келганини ва мамлакатда тинчлик ўрнатилгач, ватанига қайтганларини даъво қилмоқдалар.\nХатлон вилоят прокуратураси терговчиси Баҳром Шомиров Маҳмуд Худойбердиев гуруҳига аъзолик айби билан 15 йилга қамалган шаҳритуслик Алишер Мавлонов шулардан бири эканини айтади.\nУндаги маълумотларга кўра, сўнгги 12 йил бадалида қидирувда бўлган Алишер Мавлонов иқтидордаги ҳукумат фойдасига якунланган Сўғд воқеаларидан сўнг Худойбердиев бошлиқ бошқа аскарлар билан Ўзбекистонга қочиб ўтган ва қўлга олингунга қадар ўша ерда яшаган.\n- Мавлонов Алишер Элмуродович 1997 йили Маҳмуд Худойбердиев бошлиқ ҳарбий отрядга ихтиёрий равишда аъзо бўлиб кирган. Айнан ўша йилларда ноқонуний гуруҳ тузиш ва бу гуруҳга ёшларни жалб этиш билан шуғулланган. 1997 йили у Шаҳритус туманининг Холматов қишлоқ кенгаши фуқаролари бўлган 12 кишини мажбуран бу гуруҳга аъзо қилган. Аксарияти ўзбек миллатига мансуб ёшлардан тузилган ноқонуний гуруҳ Шаҳритус туманининг Пахтаобод қишлоқ кенгашида ноқонуний пост ташкил қилиб, ҳукумат кучларига қарши жанг қилган. Кейинчалик у Хўжанд воқеаларида қатнашган. Аммо ҳукумат кучларига енгилгач, Ўзбекистонга қочиб ўтган, - деди Хатлон вилоят прокуратураси терговчиси Баҳром Шомиров.\nУнинг айтишича, Алишер Мавлонов таъсири остида Маҳмуд Худойбердиев гуруҳига аъзо бўлиб кирган 12 нафар шахсга нисбатан очилган жиноят иши эса ёпилган. Чунки, Шомировга кўра, булар ўз ихтиёрига зид равишда мазкур гуруҳга аъзо бўлишган.\n- Яъни бу ёшлар ҳаракатларида жиноят кузатилмайди. Чунки Маҳмуд Худойбердиев ҳукуматга қарши ҳужумга ўтгач, бу 12 нафар Шаҳритус туманидан ортга қайтиб, қуролларини топширган, - деди Шомиров.\nЭслатиб ўтамиз, жорий йил бошидан буён Хатлон вилоятида бундан ташқари яна 9 нафар фуқаро Маҳмуд Худойбердиев гуруҳига аъзолик айби билан узоқ йилларга қамалган эди.


«АЛОҚАЧИ»ДА ЁЗ СОЗ ЎТМОҚДА - Ўзбекистон овози газетаси\n«АЛОҚАЧИ»ДА ЁЗ СОЗ ЎТМОҚДА\nЖиззах вилоятининг Зомин туманидаги «Алоқачи» оромгоҳида 170 нафар бола мириқиб ҳордиқ чиқармоқда.\nМустақиллик йилларида барпо этилган замонавий дам олиш мажмуасида ўқувчилар ёзги таътилни кўнгилли ўтказиши учун барча шароит яратилган. Икки қаватли янги бино, футбол, волейбол майдончалари, сузиш ҳавзаси болалар ихтиёрида. Тўгараклар мунтазам ишлаб турибди.\nБолаларнинг мароқли ҳордиқ чиқариши учун оромгоҳда турли маданий-маърифий тадбирлар, спорт мусобақалари ўтказилмоқда. «Оромгоҳ ҳаёти ва кутубхонаси билан танишув», «Ўз ҳақингда гапириб бер» каби тадбирлар билан бошланган дам олиш мавсуми «Сен Ўзбекистонимиз ҳақида нималар биласан?» мавзусидаги билимлар синови, «Бирдан мингни ясаймиз», «Кун ва тун», «Қуёнчалар ови», «Қувноқ стартлар», шахмат-шашка, теннис мусобақалари билан сермазмун ўтаётир.\nОромгоҳда жиззахлик болалар билан бирга Тошкент, Самарқанд шаҳарлари ва Сирдарё вилоятидан келган ўқувчилар ҳам ҳордиқ чиқармоқда.\n— Бу ерда барча шароит яратилган, — дейди Самарқанд шаҳридаги 64-умумтаълим мактабининг 6-синф ўқувчиси Таманно Тўлқинбоева. — Турли ўйинлар ва тадбирлар билан ҳар бир кунимиз қизиқарли ўтмоқда. Бугун ўтказилган «Биз ОИТСга ва одам савдосига қаршимиз» мавзусидаги расмлар танлови менда катта таассурот қолдирди.\nБу йилги мавсумда ушбу оромгоҳда 740 нафар ўқувчи, жумладан, Қорақалпоғистон Республикасидан 30 боланинг дам олиши режалаштирилган.


Дард ва даво (15): Бандага етадиган барча яхшилик ва ёмонлик унинг амалига боғлиқ\nBy Иброҳим Асарий on 12/06/2018 ДАРД ВА ДАВО МАҚОЛАЛАР\nАллоҳ субҳонаҳу ва таоло китоби Қуръони Каримда дунёю охиратда етадиган яхшилик ва ёмонликлар бандалардан содир бўладиган амалларга боғлиқ эканини баён қилган. Бандаларга яхшилик ё ёмонлик етишини баъзан бирон шартга боғлаган бўлса, баъзан бирон иш натижаси ё сабабига боғлагандир. Мазкур мазмундаги оятлар Қуръоннинг мингдан ортиқ ўрнида зикр қилинган. Қуйида улардан айримларини келтириб ўтамиз.\nГоҳида кавний ва шаръий ҳукмлар ҳукмга муносиб сифатга (яъни амалга) боғланган (яъни сабаб қилинган) бўлади.\nКавний ҳукмга мисол:\n“Энди қачонки ўзлари қайтарилган ишдан (қайтмасдан) кибру ҳаво қилганларидан кейин уларга: «Бадбахт маймунларга айланингиз», дедик” (Аъроф сураси, 166);\n“Энди қачонки улар Бизни дарғазаб қилишгач, Биз улардан интиқом олдик — уларнинг барчаларини (денгизга) ғарқ қилиб юбордик” (Зухруф сураси, 55);\n“Албатта муслим ва муслималар, мўмин ва мўминалар, итоатгўй эркаклар ва итоатгўй аёллар, ростгўй эркаклар ва ростгўй аёллар, сабр-қаноат қилувчи эркаклар ва сабр-қаноат қилувчи аёллар, тавозуъли эркаклар ва тавозуъли аёллар, хайр-садақа қилувчи эркаклар ва хайр-садақа қилувчи аёллар, рўза тутувчи эркаклар ва рўза тутувчи аёллар, авратларини (ҳаромдан) сақлагувчи эркаклар ва (авратларини ҳаромдан) сақлагувчи аёллар, Аллоҳни кўп зикр қилувчи эркаклар ва (Аллоҳни кўп) зикр қилувчи аёллар – улар учун Аллоҳ мағфират ва улуғ мукофот (яъни жаннат) тайёрлаб қўйгандир” (Аҳзоб сураси, 35).\n(Изоҳ: Оятдаги остига бир чизиқ қўйилган сўзлар кавний ҳукм бўлиб, ундан олдинги сўзлар ушбу ҳукмнинг сифатидир (яъни шу ҳукмнинг ижро этилишига сабаб бўлган амал). Мазкур оятларда Аллоҳ таоло кавний ҳукмни шу ҳукмга муносиб сифатга (амалга) боғлиқ эканини баён қилган).\nШаръий ҳукмга мисол:\n“Ўғри эркакни ҳам, ўғри аёлни ҳам қилмишларига жазо бўлсин учун, Аллоҳ томонидан азоб бўлсин учун қўлларини кесинглар! Аллоҳ қудрат ва ҳикмат эгасидир” (Моида сураси, 38).\n(Изоҳ: Ўғрининг қўлини кесиш шаръий ҳукм бўлиб, ушбу ҳукм ўғрилик сифатига, яъни амалига муносибдир. Негаки, ўғри одатда қўли билан ўғирлик қилади. Унга бериладиган жазо ҳам шунга муносиб бўлади).\nБу кўринишдаги оятлар жуда кўп.\nГоҳида кавний ё шаръий ҳукм, яъни бандага етадиган яхшилик ё ёмонлик, муайян бир амалнинг вужудга келишига шарт қилинган бўлади. Масалан: “Агар тақво қилсангиз, сизларга (ҳақ билан ботилни) ажратувчи фурқонни ато қилур ва гуноҳларингизни ўчириб, сизларни мағфират қилур” (Анфол сураси, 29);\n“Агар тавба қилсалар ва намозни тўкис адо этиб, закотни (ҳақдорларга) берсалар, у ҳолда сизларинг диндаги биродарингиздирлар” (Тавба сураси, 11);\n“Албатта, агар улар (тўғри) йўлда устивор турганларида, албатта, Биз уларни синаш учун мўл ёмғир билан суғорган бўлур эдик (яъни уларга мўл-кўл ризқ ато этган бўлур эдик)” (Жин сураси, 16).\nГоҳида кавний ё шаръий ҳукм амалга бирон иш-ҳаракатга ундовчи сабабни баён этувчи “лом” ҳарфи ёки “кай” ҳарфи билан боғлаган бўлади. Масалан: “(Эй Муҳаммад, ушбу Қуръон барча одамлар) оятларини тафаккур қилишлари ва ақл эгалари эслатма-ибрат олишлари учун Биз сизга нозил қилган бир муборак Китобдир” (Сод сураси, 29);\n“Шунингдек (яъни ҳақ йўлга ҳидоят қилганимиз каби), сизларни бошқа одамлар устида гувоҳ бўлишингиз ва пайғамбар сизларнинг устингизда гувоҳ бўлиши учун ўрта (адолатли) бир миллат қилдик” (Бақара, 143);\n“Аллоҳ қишлоқ-шаҳарларнинг (кофир) аҳолисидан Ўз пайғамбарига ўлжа қилиб берган нарсалар — токи сизлардан бой-бадавлат кишилар ўртасидагина айланиб юраверадиган нарса бўлиб қолмасин учун — Аллоҳники, пайғамбарники ва (у зотнинг) қариндош-уруғлари, етимлар, бечора-мискинлар ва йўловчи-мусофирларникидир” (Ҳашр сураси, 7).\nГоҳида кавний ё шаръий ҳукм (яъни бандага етадиган яхшилик ё ёмонлик) амалга бирон иш-ҳаракатнинг сабабини баён этувчи “бо” ҳарфи билан боғланган бўлади. Масалан: “Бу (азоб) ўзларингиз қилган гуноҳларингиз сабаблидир” (Оли Имрон сураси, 182).\n“Уларга: «қилиб ўтган (яхши) амалларингиз сабабли сизларга мерос қилиб берилган жаннат мана шудир», деб нидо қилинур” (Аъроф сураси, 43);\n“Энди ерда ноҳақ кибру ҳаво қилиб юрадиган, агар барча оят-мўъжизаларни кўрсалар ҳам, уларга иймон келтирмайдиган, тўғри — ҳақ йўлни кўрсалар уни (ўзлар учун) йўл қилиб олмайдиган, агар залолат — нотўғри йўлни кўрсалар, уни йўл қилиб оладиган кимсаларни Ўз оят-мўъжизаларимдан буриб юборурман (яъни англаб етмайдиган қилиб қўюрман). Бунга сабаб улар Бизнинг оятларимизни ёлғон деганлари ва у оятлардан ғофил бўлиб олганларидир” (Аъроф сураси, 146).\nГоҳида кавний ё шаръий ҳукм амалга бирон иш-ҳаракатнинг нима учун бажарилганини баён этувчи “мафъулун ли ажлиҳ” қоидасига кўра боғланган бўлади. Масалан: “(Бир-бирларингиз билан қарз олди-берди қилсангиз) ўзларингиз рози бўладиган (адолатли) гувоҳлардан икки эркак кишини, агар икки эркак топилмаса, бир эркак ва икки аёлни — бири унутиб адашса, яна бири унга эслатиши учун — гувоҳ қилинглар!” (Бақара сураси, 282);\n“Парвардигорингиз Одам болаларининг белларидан (яъни пушти камарларидан то қиёмат кунигача дунёга келадиган барча) зурриётларини олиб: «Мен Парвардигорингиз эмасманми?» деб, ўзларига қарши гувоҳ қилганида, улар: «Ҳақиқатан Сен Парвардигоримизсан, бизлар бунга шоҳидмиз», деганларини эсланг! (Сизлардан бундай гувоҳлик — аҳд-паймон олишимиз) Қиёмат Кунида: «Бизлар бундан бехабар эдик», демасликларингиз учундир” (Аъроф сураси, 172);\n“Биздан аввалги икки тоифага китоб нозил бўлган, биз эса уларнинг дарсларини ўрганишдан ғофилмиз», демасларингиз учун ёки: «Агар бизга китоб нозил қилинганида улардан тўғрироқ йўлда бўлур эдик», демасларингиз учун (сизларга бу Қуръонни нозил қилдик)” (Анъом сураси, 156).\nГоҳида кавний ё шаръий ҳукм амалга бирон иш-ҳаракатнинг сабабини баён этувчи “фо” ҳарфи билан боғланган бўлади. Масалан: “Бас, улар (пайғамбарни) ёлғончи қилишиб, у (туя)ни сўйиб юборган эдилар, Парвардигорлари ўзларининг гуноҳлари сабабли устларига қирғин юбориб, уни (қирғинни барчаларига) баробар қилди” (Шамс сураси, 14);\n“Улар Парвардигорларининг пайғамбарига итоатсизлик қилдилар. Бас, шу сабабли У зот уларни мислсиз қаттиқ азоб билан азоблади” (Ал-Ҳааққа сураси, 10);\n“Бас, иккисини (яъни Мусо ва Ҳорунни Фиръавн ва аъёнлари) ёлғончига чиқаришди. Шу сабабли ҳалок қилинувчилардан бўлдилар” (Мўминун сураси, 48).\nГоҳида кавний ё шаръий ҳукм амалга бирон иш-ҳаракат ниманинг эвазига содир бўлганини баён этувчи “ламмаа” қўшимчаси билан боғланади. Масалан: “Энди қачонки улар Бизни дарғазаб қилишгач, Биз улардан интиқом олдик — уларнинг барчаларини (денгизга) ғарқ қилиб юбордик” (Зухруф сураси, 55).\nГоҳида кавний ё шаръий ҳукм (яъни бандага етадиган яхшилик ё ёмонлик) амалга бирон иш-ҳаракатнинг сабабини баён этувчи “Инна” ҳарфи билан боғланган бўлади. Масалан: “Бас Биз унинг (дуосини) мустажоб қилдик ва унга Яҳёни ҳадя этдик ҳамда жуфтини ўнглаб (туғмайдиган кампирни бола кўришга қодир қилиб) қўйдик. Дарҳақиқат улар (яъни мазкур пайғамбарлар) яхши ишларни қилишга шошар ва Бизга рағбат ва қурқув билан дуо-илтижо этар эдилар. Улар Бизга таъзим-итоат қилувчи эдилар” (Анбиё сураси, 90). Уларнинг акси бўлган қавм ҳақида шундай деган: “Дарҳақиқат, улар ёмон қавм эдилар. Бас, Биз уларнинг барчасини ғарқ қилиб юбордик” (Анбиё сураси, 77).\nГоҳида кавний ё шаръий ҳукм, яъни бандага етадиган яхшилик ё ёмонлик амалга муайян бир амал бажарилмаганда ҳукм ҳам вужудга келмаслигини баён қилувчи “Лавлаа” қўшимчаси билан боғланган бўлади. Масалан: “Энди агар у (Аллоҳга истиғфор айтиб) тасбеҳ айтувчилардан бўлмаганда эди, албатта у (балиқ) қорнида то қайта тириладиган кунгача (яъни қиёматгача) қолиб кетган бўлур эди” (Соффат сураси, 143-144).\nГоҳида кавний ё шаръий ҳукм муайян бир амалнинг вужудга келиши муайян бир амалга шарт қилиб қўйилганини билдирувчи “Лав” қўшимчаси билан боғланган бўлади. Масалан, “Агар улар айтилган панд-насиҳатларга амал қилганларида, ўзлари учун яхшироқ ва иймонларини мустаҳкам қилувчироқ иш бўлур эди” (Нисо сураси, 66).\nУмуман олганда, Қуръони карим бошидан охиригача бандага етадиган яхшилик ва ёмонлик ҳамда кавний ва шаръий ҳукмлар сабабларга боғлиқ эканини очиқ билдирувчи оятларга тўла. Яъни дунё ва охиратдаги барча ҳукмлар, фойда ва зарарлар сабаб ва амалларга боғлиқ экани Қуръонда очиқ айтиб қўйилгандир.\nКим ушбу масала ҳақида чуқур тафаккур қилиб, уни тушуниб етса, жуда катта фойда олади ва қадарга нодонлик, лаёқатсизлик, бепарволик билан таслим бўлиб қолмайди. Йўқса, таваккули ожизлик, ожизлиги таваккул бўлиб қолаверади.\nAvvalgi maqolaҲаром амаллар: Намозда хотиржамликни тарк қилиш\nKeyingi maqola Кўп истиғфор айтишнинг ўн самараси (2)


«Ҳозирги пандемия охиргиси эмас». ЖССТ раҳбари коронавирусга қарши вакциналар ҳам пандемияни тўхтата олмаслигини таъкидлади\nЖаҳон соғлиқни сақлаш ташкилоти Бош директори Тедрос Адҳаном Гебрейесус янги пандемияларга тайёр туришга чақирди ва ҳозирги пандемия охиргиси эмаслигини таъкидлади.\nТедрос Адҳаном Гебрейесус видеомрожаат йўллаб, коронавирусга қарши вакциналар ҳам пандемияни тўхтата олмаслигини қайд этган: «Ҳозирги пандемия биз учун охиргиси бўлмайди. Ҳатто, коронавирусга қарши вакциналар ҳам пандемияни тўхтата олмайди».\nГебрейесуснинг таъкидлашича, бир йил олдин дунё CОVID-19 билан таниш эмас эди, аммо ўшандан бери ҳамма нарса «остин-устун» бўлиб кетган.\nМавзуга доир: Дунёда ҳозиргача COVID-19’га қарши курашга қанча маблағ сарфлангани айтилди\n«Коронавируснинг дунёга таъсири унинг шунчаки касаллик мақомидан ташқарига чиқиб кетди ва жамият ҳамда иқтисодиёт учун жуда катта оқибатларга олиб келди», — деди ЖССТ раҳбари.\nУ инсоният пандемияга тайёр эмаслигини тан олди ва бу ҳолатдан сабоқ олишга чақирди. Гебреесус шунингдек, фавқулодда вазиятларнинг олдини олиш ва бирламчи тиббий ёрдам тизимини ривожлантириш учун сармоялар зарурлиги ҳақида гапирди. Унга кўра, инсон саломатлигини яхшилашга қаратилган ҳар қандай қадамда одамлар, ҳайвонлар ва сайёра ўртасидаги муносабатларни ҳисобга олиш муҳимдир.\nЖаҳон соғлиқни сақлаш ташкилоти маълумотларига кўра, пандемия бошланганидан бери дунёда 78,6 миллиондан ортиқ CОVID-19 инфекцияси қайд этилган. 1,7 миллиондан ортиқ одам инфекция қурбонига айланган. Вирусдан энг кўп жабр кўрган давлатлар рўйхатига АҚШ, Ҳиндистон ва Бразилия киради.\nТўртинчи ўринда Россия, сўнг Франция, Буюк Британия, Туркия, Италия, Испания, Германия, Колумбия ва Аргентина жойлашган.


Тарихда биринчи марта Сатурн ҳалқаларидан суратлар йўлланди\n17:19 / 27.04.2017\nCassini зонди тарихда биринчи бўлиб Сатурн ва унинг ҳалқалари орасидаги ҳудудга кириб борди ва у ерда олинган илк суратларни Ерга узатди. Ноёб парвоз далиллари Миллий аэронавтика ва космик кенгликни тадқиқ қилиш (NASA) бошқармасининг сайтида намойиш қилинди.\n"Буюк тадқиқотчилар анъаналарини давом эттириб, Cassini янги йўлни босиб ўтди ва бизга янги мўъжизаларни намойиш этди", - деди NASA'нинг сайёраларни тадқиқ қилиш бўлими бошлиғи Жим Грин.\nCassini томонидан йўлланган суратларда Сатурн атмосферасининг ўзига хослигини мисли кўрилмаган яқин масофадан кўриш мумкин.\n"Ҳеч бир космик қурилма ҳеч қачон Сатурнга бу қадар яқинлашмаган. Мен Cassini Сатурн ва унинг ҳалқалари ўртасидаги ушбу кенгликдан ўтганини маълум қилишдан хурсандман", - деди Cassini миссияси раҳбари доктор Эрл Мейз.\nCassini зонди 1997 йилнинг 5 октябрида Ердан кўтарилган ва 2004 йилнинг 1 июлида Сатурнга етган. Шундан кейин зонд бир неча йил давомида сайёра орбитасида бўлиб, унинг йўлдошлари ҳақида маълумотлар тўплаган.\n2017 йилнинг 26 апрелида Cassini Сатурн ва унинг ҳалқалари ўртасидаги кенглик томон йўналтирилди. Космик зарралар билан тўқнашувларнинг олдини олиш учун қурилманинг айлана антеннаси ўзига хос қалқонга айлантирилди, бу алоқанинг вақтинчалик узилишига олиб келди.\nCassini миссияси тугашига қадар зонд Сатурн ва унинг ҳалқалари ўртасига яна 21 "шўнғиш"ни амалга ошириши керак (кейингиси 2 майга мўлжалланган). Шундан сўнг унинг бортида ёқилғи тугайди ва 2017 йилнинг сентябрида қурилма Сатурн атмосферасида ёниб кетиши керак.


Коронавирус: яна бир давлатда вазият жиддийлашди\nЖами овоз: 11203 та.\nСўнгги бир кун ичида Латвияда яна 23 одамда коронавирус аниқланди. Мамлакатда вирус юқтирганлар жами 244 нафарни ташкил этди, деб хабар беради Касалликларни олдини олиш ва назорат қилиш маркази матбуот хизмати.\nЛатвияда коронавирус билан касалланишнинг 23 та янги ҳолати тасдиқланди. Республикада фавқулодда ҳолат режими мавжуд. Барча халқаро йўловчи ташиш тўхтатилди, оммавий тадбирлар тақиқланди, мактаблар ва университетлар ишламаяпти.\nКиритилди: 14:54 26.03.2020. Ўқилди: 3323 марта. Фикрлар сони: 0 та.


Ўшнинг Жўпас мавзесида 53 дўкон ёпилиши мумкин\n21 апрел 2021, Тошкент вақти: 20:12\nЎшлик Матлуба Умаржонова бир неча йилдан бери сомсахонаси ва дўкони учун рухсатнома ололмаяпти.\nЎш шаҳрининг ўзбеклар зич истиқомат қиладиган Навоий кўчасидаги тижорат нуқталарида тирикчилик қилаётган 150 дан ортиқ одам ишсиз қолиши мумкин. Расмийлар мазкур тижорат нуқталари эгаларидан ҳужжат талаб қилмоқда, тадбиркорлар эса тўрт йилдан бери ҳукумат идоралари уларга ҳужжат беришдан бош тортиб келаётганини айтмоқда.\nЎш шаҳрининг Навоий кўчасида истиқомат қилувчи Матлуба Умаржонова узоқ йиллардан бери уйи олдида дўкон очиб, савдо қилиб келган. 2010 йил Ўш воқеалари чоғида уйи ёниб кетганидан сўнг, банкдан кредит олиб уйини қайта тиклаган. У дарвозахонаси олдига сомсахона ҳамда кичик савдо дўкони очган. Бу ерда ўндан ортиқ одам меҳнат қилади.\nИкки ойдан бери Экология ва техник хавсизлик бўйича давлат қўмитаси унинг сомсахона ва дўконига бўлган рухсатномани тақдим этишини талаб қилиб келмоқда. Матлуба опанинг айтишича, бир неча йилдан буён солиқ, сув, электр энергияси ва бошқа давлат тўловлари учун бўлган барча ҳужжатлари бор, бироқ сомсахонанинг ўзига ҳужжат қилишнинг имкони бўлмаяпди.\n- Ҳужжат тайёрлашга 3 йилдан буён югураман. Кўчамиздаги 17 дўкон Қорасув тумани ҳудудида жойлашган. Қорасувга бориб ҳаммамиз ҳужжатларни топширганмиз. “Бу дўконларга рухсат йўқ деб”, у ердагилар унамайди, шаҳарга чиқсак у ердан чизиб беришмайди. Нима қилишни билмаймиз. Ҳозир бизга бир ой аввал буйруқ берилган, агар дўконларни ёпмасак, ишимиз судга ўтказилади. Суд нима қарор чиқаради билмайман, - дейди, Навоий кўчасидаги ёпилиши керак бўлган “Зам-Зам” ошхонаси эгаси Матлуба Умаржонова .\nНавоий кўчасининг ярми Ўш шаҳри, ярми Қорасув тумангига қарайди. Бу хҳдуддаги жами 53 дўконда шу каби муаммолар мавжуд. Айрим савдо дўконлари ўз ишини тўхтатган. Баъзилар банкдан кредит олгани ва кредитларини тўлаши кераклиги боис ишини давом эттирмоқда.\nНавоий кўчасидаги тижорат нуқталарида ишловчи одамлар сони, тўланадиган солиқ миқдори тўғрисидаги маълумот.\nМаълумотларга кўра, бундай талаб нафақат Навоий кўчасидаги тижоратчиларга, балки Қурмонжон Датқо кўчасидаги дўкончиларга ҳам қўйилган. Экология ва техник хавфсизлик бўйича давлат қўмитаси расмийлари улардан фақат тегишли ҳужжатларни тайёрлашни талаб қилаётганини, ҳужжатлар тайёрлангач қонун ассида ишлашига рухсат берилишини айтишади.\n- Ноқонуний қурилишларни қонунийлаштириш бўйича ишлар қилинмоқда. У ерда 2010 йилдан кейинги уйларни қайта тиклаш чоғида уйларнинг эгалари рухсатсиз , ошхона, чойхона, сомсахона ёки бошқа жамоат жойларини очиб олишган. Қонунда бунга рухсат берилмайди. Хусусий уй яшаш жойи сифатида қолиши керак ёки хусусий уйни кафе, ошхона қилган бўлса, унинг йўналиши ўзгартириб, махсус рухсат олиниши керак. Қорасув туманига қарашли бўлса, у ердаги туман архитектурасидан тегишли ҳужжатларни олиб келишса, биз рухсат берамиз, - дейди Қирғизистон Республикаси ҳукуматига қарашли Экология ва техник хавфсизлик давлат инспекцияси раҳбари Риспек Юсупов.\nМаълумотларга кўра, ушбу масала 2013 йилда ҳам кўтарилган. Ўшанда Қорасув тумани раҳбарияти ва жамоатчилик илтимоси билан Экология ва техник хавфсизлик давлат инспекцияси тадбиркорларга тегишли ҳужжатларни тайёрлаб олиш учун муддат берган.\nБироқ мазкур ҳудуд ЮНЕСКО ёдгорликлари рўйхатига киритилган Сулаймонтоғ музей комплеси ҳудудида жойлашгани сабабли унинг атрофида турли қурилишлар олиб борилишига рухсат берлмайди. Халқ орасида Жўпас деб аталадиган бу мавзедаги дўконларга ишлаш учун рухсатнома Қорасув тумани архитектураси томонидан берилиши керак. Архитектура расмийлари бу ҳудуд ЮНЕСКО рўйхатига олингани учун рухсатнолма бера олмасликларини, бу масалани фақат ЮНЕСКО ҳал қилиши мумкинлигини айтишади:\n- Уларга биз рухсат беролмаяпмиз. Сабаби, бу ҳудуд ЮНЕСКО рўйхатига кириб қолган. ЮНЕСКОга қарашли махсус комиссия бор. Ўша комиссиянинг қарори асосидагина биз қурилишларга рухсат бериш ҳуқуқига эгамиз, - дейди Қорасув тумани бош архитектори Нурали Аматов.\nЁпилиши шарт экани айтилаётган Навоий кўчасидаги 53 савдо шаҳобчаси ва умумий овқатланиш жойларида 156 одам иш билан таъминланган ва уларнинг аксарияти ўзбеклардир.


Кўчмас мулкни ижарага бериш шартномаларини барча ҳисобга қўйдириши шарт! | NORMA.UZ\nДСҚнинг тушунтириш беришича, кўчмас мулкни ижарага бериш шартномаларини жисмоний ва юридик шахслар ҳисобга қўйдиришлари керак.\nМасаланинг тарихи. Баҳорда Президент 25.05.2018 йилдаги «Низоларнинг олдини олишга қаратилган институт сифатида нотариат тизимини янада такомиллаштириш чора-тадбирлари тўғрисида»ги ПҚ–3741-сон қарорни имзолади (шарҳга қаранг). Бошқалар қатори ҳужжатда 2019 йил 1 январдан бошлаб ижара шартномаларини ва кўчмас мулкдан текин фойдаланиш шартномаларини мажбурий нотариал тасдиқлаш бўйича талаб бекор қилинди. Ижара шартномаси ўрнига солиқ органларида ҳисобга қўйиш тартиби ўрнатилди (текин фойдаланиш шартномасини ҳисобга қуйиш керак эмас).\nУшбу кўрсатмани тўлақонли амалга ошириш учун қуйидагиларни бажариш зарур эди:\nа) қонун ҳужжатлари, хусусан, Фуқаролик, Уй-жой ва Солиқ кодексларига ўзгартиришлар киритиш. Турли даражадаги (юридик кучга эга) норматив-ҳуқуқий ҳужжатлар ўртасидаги қарама-қаршиликларни бартараф этиш учун шундай қилиш зарур. Бу амалга оширилган: 11.10.2018 йилда қабул қилинган ЎРҚ–497-сон Қонунга тегишли тузатишлар киритилган (2, 5-моддаларига қаранг);\nб) ижара шартномаларини ҳисобга қўйиш тартиб-таомилини белгилаш. Бу ҳам амалга оширилган: Кўчмас мулк ижараси шартномаларини давлат солиқ хизмати органларида мажбурий ҳисобга қўйиш тартиби тўғрисида низом қабул қилинган. Ҳужжат шарҳи билан бу ерда танишиш мумкин.\nШунга қарамай, ҳужжатларни ўрганиш натижасида саволлар юзага келди. Ушбу тартиб айнан кимга нисбатан татбиқ этилади: фақат жисмоний шахсларгами ёки юридик шахсларга ҳамми? Бу ҳолда кўчмас мулк деганда нима тушунилади? Давлат солиқ қўмитасига шу саволларни бердик. ДСҚ раиси ўринбосари имзо чеккан жавоб олдик.\nИдоранинг тушунтириш беришича: кўрсатилган Низом нормалари нафақат жисмоний, балки юридик шахслар – кўчмас мулкни ижарага олувчи ва ижарага берувчиларга ҳам татбиқ этилади. Тартиб-таомил бепул ва автоматлаштирилганлиги (ДСҚ сайтидаги шахсий кабинет орқали онлайн) сабабли у контрагентларнинг айнан қайси бири бўлиши муҳим эмас.\nЭнди иккинчи масалага келсак. Жавобдан келиб чиқишича, янги қоида ер участкаларига дахл этмаслиги аниқ. Улар бошқача тартибда: туман ва шаҳар ҳокимлари ёхуд Вазирлар Маҳкамаси томонидан ижарага берилади (Ер кодексининг 24-моддаси). Шу сабабли бу ҳолда кўчмас мулк деганда бинолар, иншоотлар ёки уларнинг қисмлари, шунингдек турар жойлар тушунилиши лозим.\nМаълумот учун: 2019 йил 1 январдан ижара шартномаларини солиқ органларида мажбурий ҳисобга қўйиш талабига риоя этмаганлик учун МЖТКнинг 1591-моддасига биноан 5 ЭКИҲдан 10 ЭКИҲгача (материал эълон қилинган санада 1 013 650 сўмдан 2 027 300 сўмгача) миқдорда жарима солинади.


Олма сиркасининг фойдали хусусиятлари – "Тасвир" нашриёт уйи\nБу анча ёқимсиз ва нозик мавзу, аммо унга бефарқ бўлиб бўлмайди. Ҳар гал овқатланишдан олдин бир чой қошиқ сиркани сувга аралаштириб ичинг. Бундай усул ошқозон-ичак трактини “қайта ишга тушириш”га ёрдам беради.\nКир ва ёғ йиғилиб қолган қувурларни тозалаш учун кучли кимёвий воситаларни сотиб олиш шарт эмас. Ярим пиёла истеъмол содасини бир пиёла олма сиркада “ўлдиринг”. Кейин қувурга қуйиб, ярим соат қолдиринг.


Бош сахифа > Янгиликлар > Адолат устуворлиги — бош мезон\nЮртимизда инсон манфаатлари йўлида амалга оширилаётган ислоҳотлар натижасини халқимиз эртага ёки яқин келажакда эмас, бугун кўриши керак, деган тамойил барча жабҳаларда устуворлик касб этмоқда. Фуқароларни қўллаб-қувватлаш, уларнинг бандлигини таъминлаш, ижтимоий-маиший муаммоларни ўз вақтида ҳал этиш давлат сиёсатининг асосий йўналишларидан бири саналади. Барча раҳбарларнинг аҳоли билан мулоқотда бўлиб, унинг ташвишини эшитиши, аниқланган масалаларга ечим топиши муҳим аҳамият касб этмоқда.\nВилоят ҳокими Қ. Турсуновнинг Кармана туман ҳокимлигида аҳоли билан бўлиб ўтган сайёр қабулида ҳам юртдошларимизнинг қатор муаммолари муҳокама қилинди. Мурожаатлар давлат ва жамоат ташкилотлари раҳбарлари, тегишли ҳудудлар мутасаддилари иштирокида ўрганилди. Муаммо ва эътирозлар таҳлил қилинганида уларнинг асосий қисми ишсизлик, соғлиқни тиклаш, уй-жой, тадбиркорлик фаолиятини кенгайтириш, табиий газ, тижорат банкларидан кредит олиш масалалари билан боғлиқ бўлди.\nЖумладан, Кармана тумани «Малик» МФЙда яшовчи З. Раҳматов «Узумзор» қишлоғидаги зовурни тозалашда ёрдам сўраб мурожаат этди. Бу борада амалдаги тартибга асосланган ҳолда иш кўриш бўйича тегишли ташкилотларга топшириқлар берилди. Ота-онасидан эрта айрилган 16 ёшли Ш. Неъматов айни кунда шу тумандаги «Бешкент» МФЙда ижарада туради, 6 умумтаълим мактабида таҳсил олиш билан бирга, сартарошлик касбини ҳам ўрганаётир. У йиғилишда уй-жой масаласи бўйича муаммони ҳал қилиб беришларини сўради. Мазкур фуқароларнинг аризалари юзасидан тегишли ташкилотларга кўрсатма берилди.\nНавбаҳор туманидаги «Қушқочди» МФЙда истиқомат қилаётган Ш. Мавлонова 2014 йилда Тошкент аграр университетини тамомлаган. 2014 2018 йиллар Ўзбекистон Фанлар академияси анорганик кимё илмий-текшириш институтида илмий ходим бўлиб фаолият юритган. Оилавий шароит сабабли Навоийга қайтиб келишга мажбур бўлди. Айни кунларда ишсиз. З. Отамуродова Ўзбекистон миллий университетини тугатган. Нуротадаги мактабларнинг бирида болаларга сабоқ берган. Оиласи билан Кармана туманига кўчиб келишган. Мутахассислиги бўйича иш излаб бир неча бор мурожаат қилган, аммо ҳал бўлмаган. Уларнинг бу борадаги аризалари ҳам ижобий ҳал этилди.\nАҳоли бандлигини таъминлаш долзарб масалалардан ҳисобланади. Бу борада фуқароларни тадбиркорликка жалб этиш ва шароит яратиш мақсадида қатор тадбирлар амалга оширилмоқда. Йиғилишда шу ҳақда сўз юритилиб, бир гуруҳ хотин-қизларга тадбиркорликни йўлга қўйиш таклиф этилди.\n— Фарзандим Р. Абдурасулова спортнинг эркин кураш тури билан шуғулланади, — дейди М. Нурова.— У республика ва халқаро мусобақаларда қатнашиб, фахрли ўринларни қўлга киритиб келмоқда. Қизим Осиё чемпиони бўлди. Бундан жуда ҳам хурсандман. Ёлғиз она бўлганим боис фарзандларимни улғайтиришда қийинчиликларга дуч келяпман. Шу пайтгача бозорларда газли сув сотиб, рўзғор тебратаётган эдим. Ҳозир соғлигим ёмонлашгани учун бу ишни қилолмаяпман. Мазкур учрашувда вилоят ҳокими ёрдам қилишни ваъда берди. Тадбиркор Фарҳод Сирожов 50 та товуқ олиб берадиган бўлди. Қувончим чексиз, байрам арафасида менга ёрдам берганлардан чексиз миннатдорман.\nШунингдек, хатирчилик Н. Кенжаев томонидан билдирилган «Авоқли» маҳалласида мактабгача таълим муассасасини қуриш учун жой ажратиш, навбаҳорлик А. Эгамовнинг тери олиш мақсадида қимматбаҳо мўйнали ҳайвон — норкани парвариш қилиш таклифи бўйича мутасаддиларга топшириқлар берилди.\nУчрашув давомида бошқа барча масалаларнинг ечими юзасидан тегишли чора-тадбирлар белгиланди.\nКўрилганлар сони: 2404


17 май, 2020, 10:35\nТеглар:Муҳаммад Салоҳ | Серхио Рамос | Жоржо Кьеллини\nУ ҳимоячилар сирини очди\n“Ювентус” ҳимоячиси Жоржо Кьеллини “Реал” ҳимоячиси Серхио Рамос ўйинларидан ҳайратланишини маълум қилди.\n- Рамос дунёнинг энг зўр ҳимоячиси. Уни тактикага амал қилмаслик ва бунинг оқибатида мавсум давомида 8-10 та гол бўлишида айблашади. Лекин унинг техникаси ўта кучли ва у ҳужумчи бўлиши ҳам мумкин, - дейди Жоржо.\nШунингдек, италиялик футболчи ҳамкасбнинг ҳимоячиларга хос сирини ҳам очди.\n- Унинг ҳеч кимда учрамайдиган икки устунлиги бор. Биринчиси, муҳим ўйинларда масъулиятни ўзига олиб, ҳал қилувчи роль ўйнай олади. Иккинчиси эса, у рақибнинг муҳим ўйинчиларига айёрона тарзда жароҳат етказиш усулларини жуда яхши билади. У 2018 йилги Чемпионлар лигаси финалида “Ливерпуль”нинг энг хавфли ҳужумчиси Муҳаммад Салоҳга ана шундай жароҳат етказди. Гарчи Рамос ҳаммаси тасодифан бўлганини айтса ҳам, у ўша вазиятда рақиб қўлини қўйиб юбормасдан йиқилса, бундай ҳолатнинг ўнтадан тўққизтаси қўл синишини яхши биларди, - дейди Кьеллини.\nКьеллини эсга олган финал баҳсининг 30-дақиқасида Муҳаммад Салоҳ Рамос етказган жароҳат туфайли майдонни кўз ёшлари билан тарк этган.\nКьеллини дунёнинг энг зўр ҳимоячиси кимлигини айтди\nРамос: Ҳамма ЕЧЛ финалини айтади, лекин ҳеч ким менинг оиламга бўлган таҳдидни эсламайди


25 январ 2021, Тошкент вақти: 05:55\nАҚШ адлия вазирлиги раҳбари, мамлакат бош прокурори Уильям Баррнинг махсус прокурор Роберт Мюллернинг ҳисоботи бўйича қисқача баёнотидан сўнг орадан бир неча дақиқа ўтиб, бир нарса ойдинлашди: президент Дональд Трампнинг кампанияси 2016 йилги сайлов даврида Россия билан ғойибона тил бириктиргани ёки фаолиятини унинг ҳукумати билан мувофиқлаштиргани масаласи ҳали ўз ечимини топмабди.\nТрампнинг командаси президент "оқланганини" байрам қилишни бошлаб юборди. Баррга кўра, Мюллернинг тергови “Трампнинг кампанияси аъзолари ўша даврда Россиянинг сайловга аралашиши хусусида тил бириктирмаган ва фаолиятини унинг ҳукумати билан мувофиқлаштирмаган”.\n− Махсус прокурор на фитна ва тўсиқ қўйилганини аниқлади. Вазир Барр билан унинг ўринбосари Розенстайн ҳеч қандай тўсиқ бўлмаганини аниқлади, − деб ёзди Оқ Уй матбуот котиби Сара Сандерс Твиттерда. – Адлия вазирлиги хулосалари Қўшма Штатлар президентини бутунлай ва тўлиқ оқлайди.\nТрамп тергов даврида одил судловга тўсқинлик қилганми, деган саволга ҳали узил-кесил “йўқ” деган жавоб йўқ.\n“Махсус прокурор “гарчи ушбу ҳисоботда президент жиноят содир этди, деб айтмаган бўлса-да, бу уни жавобгарликдан халос этмайди”, дейилади Баррнинг 22 ойлик терговнинг “принципиал хулосалари” ҳақидаги тўрт саҳифали баёнотида. Баррни Трамп адлия вазири сифатида танлаган ва Конгресс ўтган ойда ушбу лавозимга тасдиқлаган эди.\nБаррнинг баёнотидан маълум бўлишича, Мюллер одил судловга тўсқинлик қилингани ҳақида “хулоса чиқармасдан”, фақат фактларни келтирган. Бундан у билан вазир ўринбосари Род Розенстайн “президент одил судловга тўсқинлик қилиб, жиноят содир этган, деган хулоса чиқариш учун Мюллернинг тергови давридаги исботлар етарли эмас деган хулосага келган”.\nАҚШ адлия вазири Барр Мюллернинг командаси янги айблов хулосалари чиқаришни режалаштирмаётганини айтди.\nОқ Уйнинг Барр баёноти бўйича фикрини демократлар рад этиши кўп куттирмади. Улар Баррни исботларни йўқ қилмасликдан, Мюллер ҳисоботининг тўлиқ хулосаси бўйича гувоҳлиқ бериш учун чақириқ қоғози юборишлари мумкинлигидан огоҳлантирди.\nМюллер тергов давомида 2800 та чақириқ қоғози юборди ҳамда 30 дан ошиқ киши ва юридик шахсга айблов эълон қилди. Аммо Трампнинг ёрдамчилари билан Россия расмийлари ўртасида алоқалар мувофиқлаштирилгани ёки йўқлиги бўйича ҳеч қандай бевосита айб қўйилмади.\nБоз устига, Россия Демократлар партиясидан бўлган мухолифи Ҳиллар Клинтонни обрўсизлантириш учун Трампга ёрдам бериш мақсадида 2016 йилги президент сайловига аралашган ёки аралашмаганини аниқлаш учун икки йил тергов қилганига қарамасдан, жиноят содир этилган, деган хулосага келмади. Буни аниқлашни адлия вазирига қолдирди.\n‒ Адлия вазирининг ҳисобот хулосалари тўғрисида қисқача баёнот бериши етарли эмас. Конгресс қўмиталар мустақил ишлаши учун тўлиқ ҳисобот ва унга тегишли ҳужжатларни талаб қилади. Бу назорат ва Мюллер ҳисоботидан келиб чиқадиган масалалар юзасидан қонунлар қабул қилиш учун ҳам керак, ‒ деди Вакиллар палатаси спикери, демократ Нэнси Пелоси.\nАдлия вазирлиги Мюллер ҳисоботининг қанчалик қисмини эълон қилиш масаласини кўриб чиқаётган пайтда ҳуқуқшунослар ҳисобот қанчалик ошкор қилиниши борасида тортишувлар давом этишини айтмоқда. Тортишувларга яна махсус прокурор Трампнинг қонун чиқарувчилар президентга импичмент эълон қилишига асос бўладиган жиноят содир этганини топган ёки топмаганини аниқлаш ҳам сабаб бўлиши шубҳасиз.\nБаррнинг баёнотида айтилишича, Мюллер Трамп кампанияси вақтида Россия ҳукумати билан тил бириктирганлик ёки унинг сайловга таъсир кўрсатишга уриниш ҳолатларини аниқламаган, бироқ “Россия билан боғлиқ шахслар кўп марта кампанияга ёрдам беришни таклиф қилган”. Баёнотда ўша шахсларнинг ким экани айтилмади. Демократлар фитна аниқламаганига оид хулоса ҳақида кўпроқ маълумот берилишини талаб қилди.


"Локомотив": Биринчи ўйинда Бенжамин Жон Уильямс ишлайди » Скачать музыку бесплатно новинки музыки 2016-2017\n"Локомотив": Биринчи ўйинда Бенжамин Жон Уильямс ишлайди\nКомментариев: 0 Просмотров: 213 Дата: 18-02-2016, 15:15 “Локомотив” – “Ал-Иттиход” ўйинига 6 кун вақт қолди. 23 февраль – сешанба куни 15:00 га тайин қилинган беллашув австралиялик ҳакам Бенжамин Жон Уильямснинг ҳуштаги билан бошланади. Унга қанотларда ҳамюртлари Натан Александр Макдональд ҳамда Эшли Уорвик Бичем ёрдам беришади. ОФК чемпионлар лигасининг мазкур ўйинига ироқлик Алаа Обид Ал-Қодирни назоратчи этиб белгилади. Учрашув комиссари Малдивдан – Аҳмад Шаҳир. Бенжамин Жон Уильямсни футбол мухлисларимиз яхши танишади. У Ўзбекистон клублари ва терма жамоалари иштирокидаги 14 та беллашувни бошқариб борган. Шуларнинг 6 тасида бизнинг жамоалар имкониятни бой берган бўлишса, кўрсаткичнинг тенг ярмида зафар қучишган. Австралиялик рефери “Локомотив” иштирокидаги фақатгина 1 та ўйинда ишлаган ва у 2015 йилнинг 17 март санасига тўғри келади. Ҳакам Тошкентга ташриф буюрган учрашувларида вакилларимиз мағлуб бўлишмаган. Жумладан, “Локомотив”нинг 23 февраль кунги рақиби “Ал-Иттиход”нинг пойтахтимиздаги Уильямс билан боғлиқ иккита беллашуви бор. Бу сафар жиддаликлар учинчи синовдан ўтишади. 23 февраль, 2016. “Локомотив” стадиони (15:00)ЛОКОМОТИВ (Ўзбекистон) – АЛ-ИТТИХОД (Саудия Арабистони)Ҳакамлар: Бенжамин Жон Уильямс, Натан Александр Макдональд, Эшли Уорвик Бичем (барчаси Австралиядан), Ҳанна Ҳаттоб (Сурия).Назоратчи: Алаа Обид Ал-Қодир (Ироқ).Комиссар: Аҳмад Шаҳир (Малдив). - деб хабар бермоқда Stadion.uz нашри.


Самарқанд вилоятида 1,54 трлн сўмлик лойиҳаларни амалга ошириш кечикмоқда - Anhor\nAnhor Все посты Самарқанд вилоятида 1,54 трлн сўмлик лойиҳаларни амалга ошириш кечикмоқда\nСамарқанд вилоятида 1,54 трлн сўмлик лойиҳаларни амалга ошириш кечикмоқда\nСамарқанд вилоятга бириктирилган Хитой, Туркия, Греция, Испания давлатларидаги элчихоналар томонидан таклиф этилган қиймати 1 трлн. 540 млрд. сўмлик 10 та лойиҳанинг амалга ошириш муддати кечикмоқда. Қиймати 2 трлн. 385 млрд. сўмлик 16 та лойиҳа бўйича ишлар бошланмаган. Ушбу масала Олий Мажлис Сенатининг бешинчи ялпи мажлисида муҳокама қилинди. Бу лойиҳалар қайси соҳаларга тааллуқли экани айтилмаган.\n2019 йилда вилоятдаги маданият марказларида бажарилиши лозим бўлган қурилиш ишлари тўлиқ амалга оширилмаган. Масалан, Булунғур ва Пастдарғом туманларидаги маданият марказларида қурилиш ишлари якунланмаган бўлса, Каттақўрғон ва Жомбой туманларида бу борадаги ишлар бошланмаган.\nВилоят ҳокими тақдим этган ҳисоботга кўра, умумтаълим мактабларини спорт анжомлари билан мунтазам таъминлаш тизими йўлга қўйилмагани боис вилоятдаги аксар мактабларга охирги марта 2016-2017 йилларда спорт жиҳозлари етказиб берилган.\nБундан ташқари, аҳолини ичимлик суви, электр энергияси ва табиий (суюлтирилган) газ билан тўлиқ ва узлуксиз таъминлаш борасида муаммолар мавжуд. Хусусан, электр тармоқларининг айрим қисмлари фойдаланиш учун яроқсиз ҳолга келиб қолган. Газ қувурларини мукаммал таъмирлаш бўйича 2019 йилга белгиланган режа бажарилмаган. Вилоятнинг ички йўллари таъмирталаб аҳволда, дейилади хабарда.\nСенат: маҳкума аёлларга болалари билан узоқроқ учрашувлар тақдим этилиши мумкин


БМТ Бағдодга қайтиши, мамлакатда умумхалқ сайловларини белгилаб қўйилган муддатидан аввал ўтказиш имкониятини кўриб чиқиши ва бир қарорга келиши керак. Ироқликлар, шу жумладан, шиа мусулмонларнинг нуфузли етакчиси Оятуллоҳ Али ал-Систоний ҳам БМТ мутахассислари хулосаларини қабул қилади.\nБу Ироқ Бошқарув Кенгаши раҳбари Аднан Пачачийнинг 21 январ куни Вашингтонда, журналистлар билан мулоқоти чоғида билдирган фикрларининг мағзидир.\nПачачийнинг вашингтонлик журналистлар билан учрашуви Президент Буш уни Конгресс аъзоларига таништирган куннинг эртасига бўлиб ўтди.\nКонгресс палаталарининг Пачачий таклиф қилинган қўшма мажлисида чиқиш қилар экан, Президент Буш шундай деди:\n- Ойлар ўтган сари, ироқликлар ўзларининг хавфсизлиги ҳамда келажаклари учун масъулиятни ўз зиммаларига олмоқдалар. Бугун биз эҳтиром билан ироқликларнинг энг обрўли лидерларидан бири - Ироқ Бошқарув Кенгашининг ҳозирги президенти Аднан Пачачийни кутиб олмоқдамиз. Жаноб Пачачий, озод ва тинчликсевар давлат қуриш йўлида Америка Сиз ва ироқликлар билан биргадир.\nЖурналистлар билан мулоқоти чоғида Аднан Пачачий ироқликлар олдида қатор муаммолар ўз ечимини кутиб турганига қарамай, жамият демократик ҳаёт қуришда мисли кўрилмаган тажрибани бошлаётганини таъкидлади.\n- Биз турли муаммоларга дуч келаётганимизга қарамай, Ироқда яшовчан демократия қуриш йўлида муваффақият қозонишимизга ишонамиз. Биз қурадиган демократия минтақадаги бошқа давлатлар учун андоза бўлади, - деди Аднан Пачачий.\nБироқ, жаноб Пачачийнинг кайфияти қанчалик кўтаринки бўлмасин, урушдан кейинги Ироқда демократик қадриятларни қарор топтириш катта муаммо бўлиб қолмоқда.\nАҚШ режасида вилоят кенгашлари май ойи охиригача муваққат парламент аъзоларини тайинлайди, парламентнинг эса, июннинг охиригача ҳокимиятни қабул қилиб оладиган Муваққат ҳукуматни тузиши кўзда тутилади.\nУмумхалқ сайловларини 2005 йилда ўтказиш режалаштирилган. Бу режа мамлакатнинг Ал-Систоний бошчилигидаги шиа мусулмонлар жамоаси қаршилигига учрамоқда. Шиалар умумхалқ сайловларини зудлик билан ўтказишни талаб қилмоқдалар.\nАл-Систонийнинг ўн минглаб тарафдорлари душанба куни Бағдодда норозилик намойиши ўтказдилар. "Барча ироқликлар битта умматдир. Яхлит уммат бўлган ироқликлар умри узун бўлсин", - деб ҳайқирди ироқлик шиалар намойиш пайтида.\nИроқ муаммоларини ҳал қилиш ваколатларини БМТдан қизғаниб келган Вашингтон, эндиликда бу халқаро ташкилотдан Ироққа экспертлар гуруҳини юборишни сўрамоқда, токи у 30 июнга қадар сайловлар ўтказиш имконияти бор-йўқлиги ҳақида бир хулоса чиқариб берсин.\nБМТ Бош Котиби Кофи Аннан Ироққа шундай гуруҳ юбориш тарафдори эканлигини билдирди.\nAssociated Press агентлигининг 22 январ куни хабар қилишича, БМТ Бош Котиби чоршанба куни Германияда, агар БМТ ўз гуруҳини мамлакатдаги вазиятни ўрганиш учун Ироққа жўнатгудек бўлса, бу гуруҳ "мустақил ва холис" иш олиб боради, деган. БМТ гуруҳини Ироққа юбориш-юбормаслик тўғрисидаги қарорнинг келаси ҳафтада қабул қилиниши кутилмоқда.\n"АҚШ Тинчлик Институти" тадқиқот маркази ходими Маъмун Фандийнинг фикрича, "БМТнинг жараёнга қўшилуви - шиалар лидери Систоний ва курдлар лидери Талабаний, курдлар ва Марказий Ироқдаги суннийлар ўртасида эришилажак муросага ҳам сиёсий, ҳам ҳуқуқий асос яратади".\nПачачийга кўра, мамлакатда сайлов ўтказилишини ҳар бир ироқлик истайди. "Бироқ, - дейди у, - уч ой ичида бунинг иложи бўлармикан, масала шунда".\nАҚШнинг Ироқдаги Маъмурияти раҳбари Пол Бремернинг фикрича, 30 июнгача Ироқда сайлов ўтказиш имконсиздир. Бевосита сайловлар ўтказиш масаласи синчиклаб ўрганилиши лозим бўлган масаладир, дейди у.


Қозоғистонда рус тилига берилган мақомни бекор қилиш талаб қилинмоқда - BBC News O'zbek\nҚозоғистонда рус тилига берилган мақомни бекор қилиш талаб қилинмоқда\nОлма ота шаҳрида бўлиб ўтган митингда намойишчилар конституцияда рус тилига берилган мақомни олиб ташланишини талаб қилган. Аҳолисининг 60 фоизини қозоқлар ташкил қилувчи Қозоғистонда давлат ишлари асосан рус тилида юритилади.\nНамойиш иштирокчилар шу билан бирга мамлакат президенти Назарбоевни ҳам фақат қозоқ тилида сўзлашга чақирган.\nТалаблари бажарилмайдиган тақдирда мухолиф ва жамоатчилик вакиллари ушбу масалани майдонда узликсиз намойишлар ўтказиш орқали ечиш билан таҳдид қилишган.\nОқўрда давлат тили тақдирини ечмаса, биз майдонда ечамиз, деган ҳайқириқни 500 атрофидаги тўпланганлар олқишлар билан қарши олмоқда.\nОлма отада қозоқ тилининг мақомини кўтариш борасидаги бундай намойиш ҳар йили ўтказилади.\nБу сафарги митингнинг олдингилариданг фарқи шундай бўлди-ки, бир гуруҳ зиёлилар ва мухолифат вакиллари намойишдан сал олдинроқ Элбоши Назарбоевга мурожаат билан чиқиб конституциядаги рус тилига берилган мақомни олиб ташлашни сўрашди.\nАҳолисининг аксар қисми русийзабон бўлган Қозоғистонда ушбу таклиф кенг муҳокамаларга сабаб бўлди. Жамиятда кенг акс садо бериши ортидан мактубга имзо чекккан айрим мухолифат ва жамоат вакиллари биз рус тилига берилган давлат мақомини олиб ташланишини истамаганмиз дея чиқишларга қилишга мажбур бўлди.\n"Ўрис тилининг халқаро тил эканлигига ҳеч кимнинг эътирози йўқ. Бироқ, ўрис тилли матбуот ва ўзимизнинг айрим чала қозоқ қариндошларимиз, "булар ўрис халқига, ўрис тилига қарши чиқаяпти", деган тўпалон кўтарди. Бу - адолатсизлик", - дейди намойиш ташкилотчиси таниқли қозоқ адиби Мухтор Шохонов.\nImage caption Таниқли қозоқ адиби Мухтор Шохонов намойиш ташкилотчиларидан\nНамойишчиларга кўра икки тил бир вақтнинг ўзида давлат тили бўла олмайди. Аввало ҳукумат қозоқ тилининг мавқеини ошиши учун ҳаракат қилиши керак. Ҳукумат вакиллари қозоқ тилининг мавқеини кўтариш учун кўпроқ муддат керак эканлигини таъкидлайди.\n"Қозоғистон-Zaman" газетасининг бош муҳаррири Ертай Айғалиули қозоқ тилини ўрганиш ва уни тадбиқ қилиш учун ўтган 20 йил етарли вақт бўлганини айтади.\n"Америкаликлар тилимизни 6-7 ойнинг ичида ўрганаяпти. Яъни, ўрганиш учун мажбурият яратиш керак. Агар мажбурият бўлса, мамлакатдаги ҳамма тилни буткул ўрганиб олади. Шу сабабдан, бу нарса учун кўп вақт талаб қилинмайди", - дейди Ертай Айғалиули.\nНамойиш иштирокчилари яна бир бор конституциядан рус тилига берилган мақомни олиб ташлашни сўраб мурожаат қилишди.\nПедагог Лаззат Омарова қозоқ тили билан боғлиқ муаммода фақат ҳукуматнинг айбини кўрмайди. Асл муаммо қозоқ халқинининг озлигида дейди у.\n"Тил борасида энг асосий муаммо бу халқимиз сонининг озлиги. Мисол учун, бизни ўзбек ва украин билан тенглаштириб бўлмайди. Чунки уларнинг сони биздан бир неча баробар кўп. Бу ерда сиёсат, ҳукумат ёки Назарбоевнинг ҳам айби йўқ", - дейди Лаззат Омарова.\nМухолифатнинг яна бир намоёндаси Хўжа Ахмет Ҳасан бундай намойишлардаги баландпарвоз сўзларга ишониб қолмасликни таъкидлайди.\n"Халойиқ, мана бундай йиғлаб сиқтаганларга ишонманглар. Уларнинг ҳаммаси қалбаки мухолифат. Бу мухолифат Назарбоев бошчилигида тузилган. Уларнинг баландпарвоз сўзларига ишониб қолманглар. Ҳаракат қилиш керак", - дейди Хўжа Ахмат Ҳасан.\nЎролжон Масатбаев ҳукуматдаги Нур Отан партиясининг аъзоси. Ўролжон оға қудратдаги партия тил борасидаги тадбирлардан четда қолаётганидан афсусланади.\n"Нур Отан партияси мухолифат партиялар билан яқинлашса деган тилакларим бор. Нур отан партияси кучли бўлгани билан, халқ ва унинг маданияти ва тилига унча аралашмайди", дейди Ўролжон Масатбаев.\nЎролжон оғага кўра, тил масаласини йилда бир кун намойиш ўтказиш билан ечиб бўлмайди.\n"Йилда ҳар куни шу борасида бирор иш қилиниши керак. Ва албатта бунинг учун вақт масаласи ҳам асосий роль ўйнайди", дейди у.\nҲозирча эса, мамлакатдаги қозоқлар ва бошқа миллат вакиллари қозоқ тилини унутиб юбормаслиги учун ҳофизлар мисраларни куйга солиб куйламоқда.


Танловга: Тинчлик ва бағрикенглик – Ислом динининг асоси\nИслом дини доимо ўзига эътиқод қилувчиларни тинч аҳоли билан тинчлик сояси остида ҳамжиҳат бўлиб яшашга чақиради. Шу сабабли, Ислом дини уруш ва тўқнашувларнинг ҳар қандай кўринишини қоралайди. Ислом дини барча макон ва замонларда инсон ва унинг қадр-қиммати ва ҳаётини юксак даражада эъзозлаб келади.\nЭй иймон келтирганлар! Аллоҳ учун ҳақда туринг, адолатли гувоҳ бўлинг. Бирор қавмни ёмон кўришингиз сизни уларга нисбатан адолат қилмасликка олиб бормасин. Адолат қилинг. Бу тақвога оид ишдир. Аллоҳга тақво қилинг. Албатта, Аллоҳ қилаётан амалингиздан хабардор Зотдир , деб айтади.\nУшбу оят мусулмонларни бошқа миллат вакиллари билан ўзаро муносабатда адолатли бўлишга чақиради ва ораларида адоват бўлишига қарамай ҳаддан ошишликдан қайтаради.\nИмом ал-Қуртубий юқоридаги оятда келган «ла яжриманнакум» иборасини одамлардан нафратланишинг сени адолат чегарасидан чиқишингга сабаб бўлмасин ҳамда зулм учун ёлғонни ишга солиб ҳақиқатдан юз ўгириб бирор ишга қўл урма , деган маънони англатади, деб тафсир қилади.\nШунингдек Аллоҳ таоло ўзининг каломи Қуръони каримнинг бошқа бир оятида хунрезликни тақиқлаб шундай марҳамат қилади:\nАллоҳ сизларни диний уруш қилмаган ва диёрларингиздан чиқармаганларга яхшилик ва адолатли муомала қилишдан сизларни қайтармас. Албатта, Аллоҳ адолат қилувчиларни яхши кўрадир...\nБироқ дин ниқоби остидаги бузғунчи кучлар тинч аҳолига нисбатан уларнинг насл-насаби, ирқи, жинси, динидан қатъи назар ўзларининг қабиҳ ишларини амалга оширишда, хусусан, портовловчи моддаларни портлатиб юбориб ёки қорниларига портловчи моддаларни боғлаб жамоат жойларида бегуноҳ инсонларнинг жонларига қасд қилишда ташқи кучларнинг Мусулмон мамлакатларини босиб олишга бўлган уринишлари туфайли улар терроризмдан мақсадга эришиш йўли сифатида фойдаланишликларини сабаб қилиб келтирадилар. Албатта, бу нотўғри сабабдир. Илоҳий тақиқ бўлмиш бирор қавм (кишилари)ни ёқтирмаслик сизларни уларга нисбатан адолатсизлик қилишга ундамасин дейилган ушбу оят ҳар бир миллат ва инсонларнинг гуруҳини адолатдан четга чиқиб, қонунга итоатсизлик қилиб жабр-зулмни ўзига мақсад қилиб олишдан қайтаради.\nИмом Қуртубийнинг фикрига кўра: Ислом дини ҳамиша бутун башариятни ўзаро бир-бирларига нисбатан бағри кенг, сабр-тоқатли, ҳар қандай шароит ва вазиятда ҳам келишув асосида умр кечиришликка буюради. Шунингдек, тинч аҳолининг қонини тўкишлик (хунрезлик)нинг ҳар қандай кўринишини, ҳатто жанг даврида ҳам қатъий тақиқлайди.\nДарҳақиқат, юқоридагилардан террористларнинг мақсад ва муддаолари нечоғлик нотўғри эканлиги очиқ-ойдин намоён бўлади. Агар биз бугунги террористик ёки экстремистик ҳаракатларнинг Исломга қарши бўлган кучларга қарши жиҳод олиб бораётганликларини сабаб қилаётганларига назар солсак, бу ҳаркатлари орқали Ислом динининг урушга оид қонун-қоидаларини четлаб ўтаётганликларининг гувоҳи бўламиз.\nТошкент Ислом университети III босқич талабаси


Сизларни 2016 йил 9-10 сентябрда Ўзбекистон Республикаси Фанлар Академияси Ўсимлик ва ҳайвонот олами генофонди институтида ўтказиладиган “Ўзбекистонда ноёб, йўқолиб бораётган ва кам ўрганилган ҳайвонларни сақлашнинг замонавий муаммолари ва уларнинг муҳофазаси” мавзусидаги Республика илмий-амалий анжуманда иштирок этиш учун таклиф этамиз.\n/ Yangiliklar / Сизларни 2016 йил 9-10 сентябрда Ўзбекистон Республикаси Фанлар Академияси Ўсимлик ва ҳайвонот олами генофонди институтида ўтказиладиган “Ўзбекистонда ноёб, йўқолиб бораётган ва кам ўрганилган ҳайвонларни сақлашнинг замонавий муаммолари ва уларнинг муҳофазаси” мавзусидаги Республика илмий-амалий анжуманда иштирок этиш учун таклиф этамиз.\nАнжуман ўтказишдан асосий мақсад – Ўзбекистон ҳайвон турлари бўйича замонавий маълумотларни йиғиш:\nЎзбекистон Республикаси Қизил китобига киритилган;\nХТМИнинг хавф остида қолиш тоифасига эга бўлган;\nтабиий ноёб ва кам ўрганилган;\nшунингдек антропоген тасъирлар ёки ареалнинг қисқариши натижасида ҳавф остида қолган популяция ҳолати.\nАнжуман материалларидан шу соҳага қизиқувчи муаллифларни жалб қилган ҳолда “Қизил китоби”нинг янги нашрини тайёрлашда фойдаланилади.\nАнжуманнинг расмий тили: ўзбек ва рус тили.\nАнжуман материаллари нашри анжуманнинг ўтказилиши белгиланган кунида тайёр бўлиши режалаштирилмоқда. Чоп этиш учун анжуман материаллари ўзбек, рус ва инглиз тилларида қабул қилинади.\nАНЖУМАН ИШИНИНГ ЙЎНАЛИШЛАРИ:\nТурларнинг экологик, биологик хусусиятлари ва популяция ҳолати\nТурларнинг ҳозирги мақомини аниқлаш ва Ўзбекистон Қизил китобига киритилган турлар рўйхатини ўзгартириш бўйича таклифлар;\nТурларга ва уларнинг яшаш жойларига бўлаётган ҳавфлар;\nТурларни кўпайтириш, сақлаш ва реинтродукция қилиш;\nМухофаза этиладиган ҳудудларнинг роли;\nТабиатни муҳофаза қилиш қонунчилиги бўйича муаммовий саволлар.\nТашкилий қўмита раиси: Тожибаев Комилжон Шаробитдинович, б.ф.д.\nТашкилий қўмита раис муовини: Лановенко Евгения Николаевна, б.ф.н.\nАзимов Жалолиддин Азимович, академик, б.ф.д.\nШерназаров Эльмурад, б.ф.д.\nДаминова Дилоса Бобомурадовна, б.ф.н.\nВашетко Эмилия Викторовна, б.ф.н.\nМирзаев Улуғбек Тўраевич, б.ф.н.\nХолматов Бахтиёр Рустамович, б.ф.н.\nТашкилий қўмита котибаси: Грицына Мария Алексеевна\nташкилий қўмита электрон манзилига – 2016@gmail.com 2016 йил 15 апрелга қадар 1-иловада келтирилган шаклни тўлдириб юборишингиз зарур;\n2016 йил 30 майга қадар чоп этиш учун анжуман материалларини (мақола – 5 бетгача ва қисқача маълумот – 2 бетгача) юборишингиз шарт.\nТашкилий қўмита тўлов бадали 30 000 сўмни ташкил этади.\nТашкилий қўмита томонидан анжуман йўналишига мос келмаган, қоида бўйича расмийлаштирилмаган шунингдек, рад қилинган материаллар чоп этилмайди.\nАнжуманда иштирок этиш учун қабул қилинган материалларни ташкилий қўмита томонидан чоп этиш учун тасдиқлангандан сўнг, тўлов бадали юзасидан анжуман илмий котиби М.А. Грицынага (+99893)3383966, marigmaforever@yahoo.com мурожаат этишингизни сўраймиз.\nМуаллифларнинг Ф.И.О. (тўлиқ)\nМаъруза мавзуси (қисқача маълумот)\nИштирок этиш шакли (иштирок этган ёки иштирок этмаган холда)\nАнжуман материалларини расмийлаштириш қоидалари\nАннотация (рус тилида, 45 сўздан кўп бўлмаслиги зарур);\nМақола номи (ўртада, хат боши қўйилмайди, бош харфларда, қора шрифтда);\nМуаллиф (лар) фамилияси, исми ва отасининг исми, ўртада, кичик харфларда, қора шрифтда (агар зарур бўлса, ҳавола муаллиф исми-шарифидан кейин қўйилади);\nМақола матни (матн саҳифа эни бўйича тўғирланади).\nМатнни расмийлаштириш қоидалари:\nЮзаси: барча томондан 2,0 см қолдирилади\nМатнга саҳифа рақами қўйилмайди, сўзлар янги қаторга бўлиб ёзилмайди\nФормула ва лотинча номлар курсивда ёзилади\n“Адабиётлар” рўйхати алфавит кетма-кетлигида қўйилади ва белгиланган қоидалар асосида расмийлаштирилади.\nГрафик ва расмлар jpg форматида, 300 dpi. дан кам бўлмаган хажмда биринчи эслатмадан сўнг матнга жойлаштирилади. График ва расм номлари улар остида, ўртада жойлаштирилади. Аввал уларнинг рақами тегишли тартиб кетма-кетлигида “1-расм.” сўзидан олдин ёзилади, сўнгра давомидан график ва ва расм номи ёзилади\nЖадвал биринчи эслатмадан сўнг матнга жойлаштирилади. “жадвал” сўзи жадвалнинг юқори чап томонидан ёзилади. Аввал жадвалнинг рақами тегишли тартиб кетма-кетлигида “1-жадвал.” сўзидан олдин ёзилади, сўнгра давомидан жадвал номи ёзилади. Жадваллардан матнда ифодаланиши қийин бўлган маълумотларни тақдим этиш учунгина фойдаланиш лозим.\nҲар бир материал (хабар) алоҳида файл кўринишида тақдим этилади.\nМатериални расмийлаштириш учун намуна:\nАхборот хатинини юклаб олинг. Ахборот хати.


Коронавирус билан қайта зарарланиш қанчалик хавфли? - Халқ сўзи\n23:28 14 Октябр 2020 Дунё\n“Cоvid-19” билан зарарланиб, тузалганлар уни қайта юқтирганларида ҳақиқатан ҳам хавфлироқ симптомларга дуч келишлари мумкин. Буни Невада университети олимлари ҳамда АҚШнинг бошқа илмий ташкилотлари тасдиқламоқда.\nТадқиқотчилар 48 кун давомида “SARS-CоV-2”нинг икки хил тури билан касалланган 25 ёшли беморнинг ҳолатини ўрганишган. Унда иккинчи марта касалланиш биринчисига нисбатан анча оғир кечгани боис касалхонага ётқизилиб, кислородга уланган.\nБундан ташқари, мутахассислар Бельгия, Нидерландия, Гонконг ва Эквадорда кузатилган яна тўртта қайта юқтириш ҳолатини қайд этишган.\nМутахассисларнинг фикрича, невадалик бемор иккинчи марта юқтириш ҳолатида янада жиддийроқ реакцияга сабаб бўлган юқори дозадаги вирусга дуч келган бўлиши мумкин. Бошқа фаразларга қараганда у “SARS-CоV-2”нинг янада зарарлироқ штаммига чалинган.\nКоронавируснинг қайта юқиши унга қарши вакцина ишлаб чиқиш ишларини хавф остида қолдирсада, ҳозирча реинфекция (қайта юқиш) ҳолатлари камдан-кам учрамоқда.


Матнларни кўчирмачиликка текширишнинг бепул 7 воситаси / Янгиликлар, фикрлар, воқеалар | Ўзбекистон\n31 янвuary 2019 2045 0\nПлагиат (лотинча “плагио”- “ўғирлайман”, “кўчираман”) адабиёт, фан, санъат асари ёки бирор кашфиётни қасддан ўзлаштириш демакдир. Плагиат, яъни кўчирмачилик, адабий ўғирлик ҳуқуқий жиҳатдан кўплаб муаммоларни келтириб чиқариши табиий. Айниқса, бу муаммога кўпинча ижодкор муаллифлар, муҳаррирлар ва ноширлар дуч келишади.\nАгар сиз йирик компания ёки ташкилотда ишласангиз, у ҳолда сизда пулли дастурлардан фойдаланиш имконияти бор. Бироқ кичик таҳририятларнинг ҳаммаси ҳам бундай имкониятга эга эмас. Шундай экан, қуйида келтирилган дастурлар сизга асқотиши мумкин. Фойдаланиш қулай ва бепул.\nФойдаланишга қулай интерфейсга эга бўлган плагиатни аниқлашга йўналтирилган дастур – ҳамма учун мутлақо бепул. Фойдаланувчилар бепул аккаунт яратиб, у орқали кунига 50 тагача docx ва .txt file форматида бўлган хужжатларни еки оддий матни юклаб текшириши мумкин. Аккаунтсиз эса кунига битта текширув амалга оширилади.\nБу дастурнинг интерфейси бироз эскирган бўлишига қарамай, ўзининг қулай хизматларни таклиф қилиб келмоқда. Plagiarisma 190 дан ортиқ тилдаги матнларни текшириш имконига эга. Матнни текшириш учун файлни юклаш, матн ёки URL манзилни киритишнинг ўзи кифоя. Фойдаланувчилар учун кунлик бепул текширув миқдори чегараланган. Тўлов орқали миқдорни кўпайириш мумкин.\nGrammarly дастури орқали нафақат кўчирмачилик ҳолатларини, балки ҳужжатларни имло ва грамматик хатоларини ҳам текшириш мумкин. Мазкур дастурни онлайн-илова сифатида кенгайтирса бўлади. Шунингдек, Chrome учун кенгайтиришга очиқ бўлиб, топилган хатоларни ажратиб кўрсатади. Бу асбобдан фойдаланиш учун дастлаб аккаунт яратиш керак бўлади, лекин асосий функциялари текин.\nБу матнларни текшириш учун осон, оддий ва текин асбоб. Фойдаланувчи ўз компьютери ёки Dropboxдан ҳужжатларни қўйиши ва юклаши мумкин. Текширилгач, матннинг турли қисмлари қизил ёки яшил рангда ажратилиб кўрсатилади. Бунда матннинг кўчирмачиликдан ҳоли қисми яшил, эълон қилинган матн қисмлари эса қизил рангда ажратилади.\nБу дастур аккаунт яратишни талаб қилмайди. Сиз оддий матнни жойлаштирасиз ва матндаги плагиат қисмлар аниқланади. Шунинг баробарида матндаги мавжуд грамматик ва имловий хатолар кўрсатиб берилади. Бундан бепул фойдаланилганда, текширув саҳифаларининг миқдори ва сони чекланади.\nEdubirdie эсселар ишлашга ёрдам берувчи онлайн пуллик хизмат. Шу билан бирга кўчирмачилик ҳолатларини текшириш бўйича хизматни таклиф этади. Фойдаланувчига сервисдан тўлов режалари ҳақида маълумотлар мунтазам келиб турса-да, аммо кўчирмачилик учун текшириш бепул амалга оширилади. Фойдаланувчилар тагига чизилган қисмлар ва эълон қилинган контентга тегишли ҳавлолар берилган ўз матнларинининг нусҳасини оладилар\nКўчирмачиликни аниқлашда, текширувнинг бу онлайн воситаси 5 минг белгигача бўлган матнлар учун бепул. Фойдаланувчи текшириб кўрмоқчи бўлган матнни дастурга киритса бўлгани. Пуллик хизмат кўрсатилганда, ҳужжатларни юклаш имконияти чегараланмаган.


Косовода 15 нуфузли имом қўлга олинди\n18 май 2021, Тошкент вақти: 12:05\nКосово полицияси "Ислом бирлиги" ҳаракати биноси олдига Фауд Рамичини ҳибс қилиш учун келган пайт.\nКосовода этник албанларнинг “Исломий давлат” гуруҳидаги иштирокини ва мазкур гуруҳга одам ёллаш имкониятларини чеклаш мақсадида ўтказилган махсус амалиёт пайтида 15 нуфузли имом қўлга олинди.\nКосово раҳбарияти Озодлик радиосига қўлга олинганлар орасида мамлакатдаги энг катта Приштина масжиди имоми Шефкет Красничи ҳам борлигини билдирди. Бундан ташқари “Ислом бирлиги” ҳаракати лидери Фауд Рамичи ҳам ҳибс қилинган.\nҚўлга олинганларга Косоводаги конституциявий тартиб ва хавфсизликка таҳдид солиш айблови билдирилган.\nАвгуст ойида Косовода ёшларни бир қатор жанггари гуруҳларга ёллаганликда гумонланган 40 одам қамоққа олинган эди.


Димедрол-Remedy – medu.uz – Дорилар ҳақида маълумотлар ўзбек тилида\nHome Йўриқномалар Димедрол-Remedy\nПрепаратнинг савдо номи: Димедрол-Remedy\nТаъсир этувчи моддалар (ХПН): дифенгидрамин\nдифенгидрамин гидрохлориди 50 ёки 100 мг;\nкартошка крахмали 28,5 ёки 28,4мг;\nшакар 70 ёки 69 мг;\nстеарин кислотаси 1,5 ёки 2 мг.\nТаърифи: оқ рангли, ясси цилиндрик шаклдаги фаскали таблеткалар.\nФармакотерапевтик гуруҳи: Аллергияга қарши восита, Н1-гистамин рецепторлари блокатори.\nН1-гистамин рецепторларини блоклайди. Аллергияга қарши фаоллика эга, маҳаллий оғриқсизлантирувчи (ичга қабул қилинганида оғиз бўшлиғи шиллиқ қаватининг қисқа увишиши кузатилади), спазмолитик ва ўртача ганглиоблокловчи (артериал босимни пасайтиради) таъсирга эга. Ичга қабул қилинганида седатив (тинчлантирувчи) ва ухлатувчи самарага эга, ўртача қусишга қарши таъсир кўрсатади, шунингдек марказий холинолитик фаоллика эга. Меъда ва ўн икки бармоқ ичак яра касаллигида ижобий таъсир кўрсатади. Марказий нерв тизимига таъсири бош миянинг гистамин рецепторларини блоклаш ва марказий холинергик структуларни сусайтириш билан боғлиқ. Яққол гистаминга қарши фаолликка эга, гистамин чақирган силлиқ мушаклар спазми, капилярлар ўтказувчанлиги ошиши, тўқималар шиши, қичишиш ва гиперемиянинг (яллиғланишга қарши хусусият) олдини олади ёки камайтиради.\nТаъсири ичга қабул қилинганидан кейин 15-60 минутдан кейин кузатилади, давомийлиги – 12 соат.\nМИЙ (меъда-ичак йўлларидан) тез сўрилади. Биокираолишлиги – 50%.\nҚондаги максимал концентрациясига (Cmax) 20-40 минутдан кейин эришилади (энг юқори концентрацияларда ўпка, талоқ, буйраклар, жигар, бош мия ва мушакларда аниқланади). Плазмадаги оқсиллар билан боғланиши – 98-99%. ГЭТ (гемато-энцефалик тўсиқ) орқали ўтади.\nАсосан жигарда, қисман ўпка ва буйракларда метаболизмга учрайди. Тўқималардан 6 соатдан сўнг чиқарилади. Ярим чиқарилиш даври (T1/2) – 4-10 соат. Сутка давомида буйраклардан глюкурон кислотаси билан конъюгацияга учраган метаболитлари кўринишида бутунлай чиқарилади. Аҳамиятли миқдори кўкрак сути билан чиқарили ва эмизикли болаларда седатив самара чақириши мумкин (ҳаддан ташқари қўзғалувчанлик билан характерланувчи парадоксал реакция кузатилиши мумкин).\nаллергик реакциялар (мажмуавий даволаш таркибида):\nангионевротик шиш (Квинке шиши);\nўткир иридоциклит (олдинги увеит) (мажмуавий даволаш таркибида);\nгеморрагик васкулит (Шёнлейн-Генох пурпураси, капилляротоксикоз);\nуйқунинг бузилиши (монотерапия ёки ухлатувчи воситалар билан бирга);\nденгиз ва ҳаво касаллиги;\nқусиш (жумладан ҳомиладорлар қусиши);\nмеъда ва ўн икки бармоқ ичакнинг яра касаллиги (стенозловчи туридан ташқари), гиперацид гастрит (мажмуавий даволаш таркибида);\nнур касаллигини мажмуавий даволаш;\nпремедикацияда, қон ва қон ўрнини босувчи суюқликларни қуйишдаги реакцияларни камайтириш учун қўлланади.\nИчга, етарли миқдордаги суюқлик билан, овқатдан олдин ёки кейин қабул қилинади.\nДоза касалликнинг оғирлик даражаси, организм ҳолати, пациентнинг ёши, вазни ва буйраклар фаолиятига қараб аниқланади.\nДаволаш курси давомийлиги ва уларни ўтказиш тез-тезлиги шахсий равишда аниқланади.\nКатталар ва 14 ёшдан ошган болаларга ичга – 25-50 мг дан суткада 1-3 марта.\nЭнг юқори бир марталик дозаси – 100 мг, суткалик – 250 мг.\nДаволаш курси – 10-15 кун.\nУхлатувчи восита сифатида – 50 мг дан уйқудан олдин.\nЧайқалишларда – 25-50 мг дан зарур бўлганда ҳар 4-6 соатда.\nИчга қабул қилинганида болалар учун бир марталик дозаси:\n1 ёшгача бўлган болаларга – 2-5 мг;\n2 ёшдан 6 ёшгача – 5-12,5 мг;\n7 ёшдан 14 ёшгача – 12,5-25 мг.\nҚабул қилишлар сони суткада 1-3 марта.\nАллергик реакциялар: кам ҳолларда – фотосенсибилизация, аллергик реакциялар.\nНерв тизими томонидан: эҳтимол – уйқучанлик, уйқусизлик, таъсирчанлик ва эйфориянинг парадоксал ривожланиши (болаларда), психомотор реакция тезлигининг пасайиши, кам ҳолларда – бош айланиши, бош оғриғи, ҳаракат координациясининг бузилиши, тремор.\nОвқат ҳазм қилиш тизими томонидан: кам ҳолларда – оғиз қуриши, кўнгил айниши.\nСезги аъзолари томонидан: оғиз бўшлиғи шиллиқ қаватининг қисқача увишиши кузатилиши мумкин, кам ҳолларда – аккомодация фалажи.\nБошқалар: умумий ҳолсизлик.\nпростата бези гипертрофияси;\nмеъда ва ўн икки бармоқ ичакнинг стенозловчи яраси;\nқовуқ бўйинчасининг стенози;\nтутқаноқда қўллаш мумкин эмас.\nЭҳтиёткорлик билан: буйрак/жигар етишмовчилигида эҳтиёткорлик билан қўлланади.\nБир вақтда қўлланилганида этанол ва МНТ (марказий нерв тизими) ни сусайтирувчи препаратларнинг таъсирини кучайтиради.\nБир вақтда қўлланилганида МАО (моноаминоксидаза) ингибиторлари, дифенгидраминнинг антихолинергик фаоллигини кучайтиради.\nПсихостимуляторлар билан бирга буюрилганида антагонстик ўзаро таъсири кузатилади.\nЗаҳарланишни даволашда апоморфиннинг қусишга қарши восита сифатидаги самарадорлигини камайтиради.\nХолиноблокловчи фаолликка эга препаратларнинг антихолинергик самарасини кучайтиради.\nАзеластин самарасини оширади (ўзаро), психомотор реакциялар тезлиги камаяди ва депримация кучаяди; бир вақтда қўллаш тавсия қилинмайди.\nДаволаш даврида қуёш нурлари таъсирига дуч келмаслик лозим.\nДаволаш даврида алкоголь истеъмол қилишдан сақланиш лозим.\nШифокорни ушбу препарат қўлланилганидан хабардор қилиш лозим: қусишга қарши таъсири аппендицит ташхисини ва бошқа дори воситаларининг дозаси ошириб юборилганлиги симптомларини аниқлашни мураккаблаштириши мумкин.\nБош миянинг чегараланган жароҳатлари ва тутқаноғи бўлган одамларнинг электроэнцефалограммасида тутқаноқ разрядларни фаоллаштириши (ҳатто паст дозаларда ҳам) ва тутқақоқ ҳуружни келтириб чиқариши мумкин.\nСедатив ва ухлатувчи самараси қайта қабул қилинганида яққолроқ намоён бўлади.\n7 ойликдан 12 ойликкача бўлган болаларда препарат дорихоналарнинг рецептура-ишлаб чиқарувчи бўлимларида тайёрланган 3-5 мг ли кукун шаклида кунига 2-3 марта қабул қилиниши мумкин\nДаволаш даврида автомобилни бошқариш ва диққатни юқори жамлаш ва психомотор реакцияларнинг тезлигини талаб қилувчи потенциал ҳавфли фаолият турлари билан шуғулланишдан сақланиш керак.\nПрепарат ҳомиладорлик даврида унинг она учун тахмин қилинаётган фойда, ҳомилада учун потенциал хавфдан устун бўлган ҳоллардагина қўлланади.\nДифенгидрамин кўкрак сутига ўтади, лактация давридаги даволаш вақтида эмизишни тўхтатиш лозим.\nСимптомлари: марказий нерв тизимини сусайиши, қўзғалиш (айниқса болаларда) ёки депрессияни ривожланиши, кўз қорачиғларини кенгайиши, оғизнинг қуриши, меъда-ичак йўллари аъзоларини фалажи, ножўя таъсирларининг кучайиши ва бошқалар.\nДаволаш: специфик антидоти мавжуд эмас. Меъдани ювиш. Зарурати бўлганида – симтоматик даволаш: артериал босимни оширувчи препаратлар, кислород, плазма ўрнини босувчи суюқликларни вена ичига юбориш.\nЭпинефрин и аналептикларни қўллаш мумкин эмас.\nТаблеткалар 50 ёки 100 мг дан, 10 таблеткадан поливинилхлорид плёнкали ёки босма лакланган алюмин фольгали ёки полимер қопламали қоғозли контур уяли ўрамларда. Биттадан ёки иккитадан контур уяли ўрамлар қўллаш бўйича йўриқномаси билан бирга картон пеналда


Иқтисодий тадқиқотлар ва ислоҳотлар маркази мутахассилари томонидан Қорақалпоғистон Республикасининг 2022 йил январь-март ойлари бўйича асосий макроиқтисодий кўрсаткичлари динамикаси таҳлил қилинди.\n2022 йил I чорагида Қорақалпоғистон Республикаси ялпи ҳудудий маҳсулоти 2021 йилнинг мос даврига нисбатан 3,7 фоизга ўсди ва 5,7 трлн. сўмни ташкил этди.\nАҳоли жон бошига ялпи ҳудудий маҳсулот ҳажми эса 2,9 млн. сўмни ташкил этиб, 2021 йилнинг мос даврига нисбатан 2,3 фоизга ўсди.\n2022 йилнинг I чорагида ҳудудда саноат маҳсулотлари ишлаб чиқариш ҳажми 4,3 трлн. сўмни ташкил этиб, ўтган йилнинг мос даврига нисбатан 1,8 фоизга ўсди.\nШунингдек, 2022 йилнинг I чорагида қишлоқ хўжалигида 2021 йилнинг мос даврига нисбатан 1,2 фоизга ўсиш кузатилди ва қишлоқ хўжалиги маҳсулотларини ишлаб чиқариш ҳажми 1,1 трлн. сўмни ташкил этди.\nШу билан бирга, хизматлар соҳасида сезиларли ўсиш суръатлари кузатилди ва бу кўрсаткич 2021 йилнинг мос даврига нисбатан 118,3 фоизни, кўрсатилган хизматлар ҳажми эса 2,2 трлн. сўмни ташкил этди. Жумаладан, кўрсатилган хизматлар ҳажмининг энг юқори ўсиш суръати Қўнғирот туманида кузатилиб, бу кўрсаткич 80,2 фоизни ташкил этганини алоҳида таъкидлаш лозим. Қўнғирот туманидан кейинги ўринлар Мўйноқ (16,1 фоиз), Кегейли (14,6 фоиз), Чимбой (13,3 фоиз), Тахтакўпир (13,0 фоиз), Қораўзак (12,8 фоиз) туманлари ва Нукус шаҳрига (11,4 фоиз) тўғри келмоқда.\nҲудудда кўрсатилган хизматларнинг 41,5 фоизи Нукус шаҳри ҳиссасига тўғри келади. Хизматлар соҳасида энг катта улуш бўйича кейинги ўринларни Қўнғирот (16,5%), Тўрткўл (8,5%), Беруний (5,4%) ва Амударё (5,1%) туманлари эгаллади.\nБундан ташқари, 2021 йилнинг мос даврига нисбатан чакана савдо айланмаси 11,0 фоизга ошиб, 2,0 трлн. сўмни ташкил этди.\nТаҳлил қилинаётган давр мобайнида, асосий капиталга йўналтирилган инвестициялар 5,7%га ўсди ва улар ҳажми 1,6 трлн. сўмни ташкил этди.\nАммо, истеъмол товарлари ишлаб чиқариш ҳажми ва янги ташкил этилаётган кичик бизнес субъектлари сонида қисқариш кузатилди. Жорий йилнинг январь-март ойларида ҳудудда 565,4 млрд. сўмлик истеъмол товарлари ишлаб чиқарилди. Шунингдек, 1028 та кичик бизнес субъекти ташкил этилди. Ушбу кўрсаткичларнинг пасайиши мос равишда 5,7% ва 19,1%ни ташкил этди.\nТаҳлил қилинаётган даврда Қорақалпоғистон Республикасининг ташқи савдо айланмаси 140,4 млн. АҚШ долларини ташкил этди. Бу эса ўтган йилнинг мос даврига нисбатан 9,2 фоизга кам. Ҳудудда савдо балансида 31 млн. долларлик ижобий салдо қайд этилишига қарамасдан, экспорт ҳажми ўтган йилнинг мос даврига нисбатан 18,1 фоизга камайди ва 85,7 млн. долларни ташкил этди. Шу билан бирга, импорт ҳажми 54,7 млн. долларни ташкил этди ва 9,6 фоизга ошди.


Ўзбекистон Россия Давлат думаси сайловларига кузатувчилар делегациясини юборди - 16.09.2021, Sputnik Ўзбекистон\nЖорий йил 17-19 сентябрь кунлари Россия Давлат думасига сайловлар бўлиб ўтади. Сайловларни Ўзбекистон делегацияси ҳам кузатади. 16.09.2021, Sputnik Ўзбекистон\nТОШКЕНТ, 16 сен – Sputnik. Ўзбекистон делегацияси Россия Давлат думасига бўлиб ўтадиган сайловларда иштирок этиш учун Москва шаҳрига жўнаб кетди. Бу ҳақда МСК матбуот хизмати хабар бермоқда.Делегацияга мамлакат Марказий сайлов комиссияси раиси Зайниддин Низомхўжаев бошчилик қилмоқда.Таъкидланишича, Ўзбекистон делегацияси, жумладан, МДҲ, МДҲ Парламентлараро Ассамблеяси ва ШҲТ кузатув миссиялари таркибида сайловларни мониторинг қилади.Жорий йил 17-19 сентябрь кунлари Россия Федерацияси Федерал Мажлисининг Давлат думасига сайловлар бўлиб ўтади. Пандемия сабаб сайловлар 3 кун давом этади. Давлат думасига 450 нафар депутат сайланади.\nсайловлар, россия, марказий сайлов комиссияси , россия давлат думаси, зайниддин низомхўжаев\n© Sputnik / Рамиль Ситдиков / Фотобанкка ўтишПредставление в ЦИК России документов политических партий к выборам в Госдуму\nЖорий йил 17-19 сентябрь кунлари Россия Давлат думасига сайловлар бўлиб ўтади. Сайловларни Ўзбекистон делегацияси ҳам кузатади.\nТОШКЕНТ, 16 сен – Sputnik. Ўзбекистон делегацияси Россия Давлат думасига бўлиб ўтадиган сайловларда иштирок этиш учун Москва шаҳрига жўнаб кетди. Бу ҳақда МСК матбуот хизмати хабар бермоқда.\nДелегацияга мамлакат Марказий сайлов комиссияси раиси Зайниддин Низомхўжаев бошчилик қилмоқда.\nТаъкидланишича, Ўзбекистон делегацияси, жумладан, МДҲ, МДҲ Парламентлараро Ассамблеяси ва ШҲТ кузатув миссиялари таркибида сайловларни мониторинг қилади.\nЖорий йил 17-19 сентябрь кунлари Россия Федерацияси Федерал Мажлисининг Давлат думасига сайловлар бўлиб ўтади. Пандемия сабаб сайловлар 3 кун давом этади. Давлат думасига 450 нафар депутат сайланади.


Райҳон концерт тафсилотлари. Фарзандларини кенг оммага кўрсатган илк намойиши » PopCorn.uz - Шоу Бизнес олами хақиқати\nСана: 24.02.2015 7518 қайноқ\nЭстрадамизнинг ёрқин юлдузларидан бири, минглаб мухлисларнинг севимли хонандаси, бетакрор ва жозибадор Райҳон концерт дастурининг илк кунини муваффақиятли ва кутилгандан ҳам аъло даражада ўтказди. Дастур ҳеч бир хонанданинг концертида бўлмаган ва мухлисларнинг ҳаёлига келмаган тарзда бошланди. Пардалар икки тарафга тортилиши билан катта экранда жаҳон киноси дурдоналаридан лавҳалар намойиш этила бошлади, бу эса концерт дастурига ташриф буюрган томошабинни бироз таъжубга солди, десак адашмаймиз.\nСаҳнада бугунги шоунинг маликаси Райҳон пайдо бўлди. Биринчи ''Оввора'' таронасини ижро этгач, меҳмонлар билан саломлашиб кўпчиликнинг ҳайрон бўлишига сабаб бўлган илк таъассуротларга ойдинлик киритди. Яъни, бугунги дастур тўлиқ маънода киноматография соҳасига оид бўлиши ва бу билан барчани кино оламига чорлашини айтиб ўтди.\nСаҳнадаги ҳаракатланувчи декорациялар фильм суратга олиш майдонини эслатар, Райҳон эса моҳир саксафончи чалган куй остида инглиз тилида қўшиқ ҳиргойи қилди.\n''Қани-қани'' қўшиғи янграркан саҳнага машҳур Чарли Чаплин ташриф буюриб, раққосалар билан бирга рақс тушган Райҳон Чаплинга алоҳида эътибор қаратди.\nМониторда фалсафий маънодаги видео намойиш этилиб унга қадар либосини алиштиришга улгурган хонанда саҳна марказидан юқорига кўтарилиб ''Сўнгги нафас'' қўшиғини куйлай бошлади. Кетма кет шўх тароналар уланиб раққосалар билан тенгма-тенг рақсга тушган Райҳонни бемалол профессионал раққоса, деб айтишимиз мумкин. Таъсирчан тароналар ва саҳнадаги актёрлар ижроси томошабинлар олқишига сазовор бўлди.\nХонанда ҳаёти ва ижодида муҳим ҳисобланган, марҳум онасига бағишланган ''Мама'' композициясини ижро қиларкан нафақат ўзи балки бутун залда ўтирганларнинг кўзига ёш қалқиди.\nМазкур таронадан сўнг Райҳон, бу йилги дастурини тўлиқ кино соҳасига бағишлашининг асосий сабаби, ота-онаси ўзбек киносанъатига катта ҳисса қўшган актёр ва актрисалар бўлгани, уларга ҳурмат сифатида бугунги дастур мавзуси танланганини таъкидлаб ўтди. Онаси оламдан ўтганига уч йил бўлганини ёдга олган хонанда, ўтган вақт ичида оналик баҳтига эришганидан миннатдор эканини айтиб, фарзандлари учун аталган ''Асалим мани'' таронасини ижро қилди. Мониторда эса Имрон ҳамда Исломнинг чақалоқлик давридан бугунги кунгача бўлган фотосуратлари намойиш этилди. Бу эса болажонларини кенг оммага кўрсатган илк намойиши бўлди.\n''Ёнимга қайт'' таронаси давомида Париж кўчаларида ошиқ рассом билан сайр этган хонанда, ''Сенсан'' қўшиғини ҳинд раққосалари билан бирга рақс тушиб куйлади. Ҳинд фильмларига ҳос кичик саҳна кўриниши билан томошабинларни қизиқтирган бу саҳна кўриниши ёрқин ва ранг-баранг рақсларга бой бўлди.\nЭнг кулминацион нуқталардан бири Райҳон ва Лола ижросидаги ''Юрагим'' номли, анчадан буён сир тутилаётган дуэт бўлди. ''Не бўлар'', ''Баҳтли бўламан'', ''Қаердасан ёрим'' қўшиқлари мухлислари қалбидан жой олгани учун ҳам ижро давомида томошабин хонанда билан бирга куйлади.\nБугунги концерт дастури ҳақида ҳолис фикр билдирсак, ҳали ҳеч бир хонанданинг концертида кузатилмаган ғоя, ажойиб ва антиқа декорациялар, намойиш этилган маҳсус видеомаҳсулотлар, буларнинг барчаси мақтовларга сазовор. Аммо, энг эътирофга лойиқ тарафи, Райҳоннинг профессионал раққосалардек рақс тушиши ва бу йилги дастурда деярли эллик фоиз қўшиқлар жонли тарзда ижро этилгани эди.\nОлдинда яна уч кунлик дастур тақдимотида Райҳонга куч-кувват ва омад тилаймиз!\nZamira Buxoro 24 2 2015 09:33\nnegadir ko`zlari ma`yus lekin konsertga kelganlarni xursand bo`lgani aniq


Олимлар коронавирусга қарши ремдесивирдан қарийб 30 баравар кучлироқ дорини топишди\n15:30 / 26.01.2021\nҚайд этилишича, плитидепсин бошқа дорилардан фарқли равишда вирус оқсилларига эмас, балки вирус кўпайиш учун фойдаланадиган ҳужайралар оқсилларига таъсир кўрсатади.\nСаратон касаллигига қарши дори сифатида ўрганилаётган плитидепсин айрим мамлакатларда коронавирусга қарши қўлланилаётган ремдесивир препаратига нисбатан 27,5 марта самаралироқ эканлиги аниқланди. Бу ҳақда олимларнинг Science журналида чоп этилган тадқиқотлари натижаларида айтилмоқда.\n«Аплидин» савдо белгиси билан танилган плитидепсин 2000 йилларда чекланган тарзда тарқалган. У асцидий деб номланувчи денгиз жониворидан олинган модда асосида тайёрланади. Ушбу дори воситасига бўлган ҳуқуқ Испаниянинг PharmaMar компаниясига тегишли.\nМазкур дори воситаси 2004 йилда Европа дори воситалари агентлиги томонидан саратонни даволашда ёрдам берувчи препарат сифатида рўйхатга олинган.\n2020 йилда АҚШ, Буюк Британия ва Испанияда плитидепсиннинг бошқа дорилар билан биргаликдаги вирусга қарши хусусиятлари ўрганилди. Бир нечта олимлар гуруҳи у коронавирусни даволашда самара беради деган хулосага келди. Британиялик олимлар хулосасига кўра, плитидепсин инсон ҳужайраларидаги коронавирус фаоллигини пасайтиришда ремдесивирга нисбатан 27,5 баравар кўпроқ таъсир кўрсатади.\nSan Francisco Chronicle нашрининг ёзишича, плитидепсин бошқа дорилардан фарқли равишда вирус оқсилларига эмас, балки вирус кўпайиш учун фойдаланадиган ҳужайралар оқсилларига таъсир кўрсатади. Тадқиқотлар маймун ва сичқонларда, Испанияда эса одамларда ҳам ўтказилган.\nРемдесивир айрим мамлакатларда коронавирусга қарши фойдаланиш учун тавсия этилган. Аммо ЖССТ унинг ножўя таъсирлари ва касалликка таъсири исботланмаганлиги сабабли ушбу доридан фойдаланишни тавсия қилмаган.\nЕвроиттифоқда самолёт бортида ниқоб тақиш талаби бекор қилинди\n10:14 / 16.05.2022\nКим Чен Ин ҳарбийларни аҳолини дорилар билан таъминлашга жалб қилишни буюрди\n21:32 / 13.05.2022\nШимолий Корея коронавирус аниқланганини тан олди. Бу нимани англатади?


Oktabr 2018 – "Kattaqo'rg'on tongi"\nКЎНГИЛСИЗ ГАПНИНГ КЕЧИККАНИ ЯХШИДУР…\nБир илмли киши ҳикоя қилиб берган эди: Маҳаллада тадбиркорлик билан шуғулланувчи, ёлғиз аммо шохона ҳаёт кечирувчи бир киши яшар экан. Унинг бойлиги кўплигини, ҳашаматли ховлиси-ю, машиналарининг дабдабасидан ҳам билса бўларди. Унинг турмуш тарзи бошқаларга жуда сирли кўринарди. У киши ишга кетиши ва келишида салом-аликни жойига қўйсада, аммо биров билан дилдан суҳбатлашмас экан. Бошқалар сингари на чойхона, на тўйхонага борарди. Ҳеч кимга зарари етмасада, қўшнилар унинг юриш- туриши билан қизиқа бошлади. Миш-миш кучайди. “Шундай бой бўлсада ҳеч кимга ёрдам бермайди, шунча пулни нима қилади? Хуллас, халқ уни бахил, зиқна инсонга чиқариб…\nСУВ – БЕБАҲО BA ИЛОҲИЙ НЕЪМАТ\nТоза ичимлик сувини эҳтиёждан ташқари ишлатиш ва худа-беҳудага оқизиб қўйиш каби ҳолатларнинг учраётгани ўта ачинарли ҳолдир. Айрим давлатларда тоза ичимлик суви олтинга тенг бўлиб турган, минглаб кишилар, ёш гўдаклар ичимлик суви танқислигидан азият чекаётган бир шароитда, сизу биз Аллоҳ ато этган шундай буюк неъматнинг қадрига етмаслигимиз ношукрликдан бўлак нарса эмас. Ҳозирги пайтда жами 470 миллион киши сув тақчиллиги кескинлашган минтақаларда, 2,4 миллиард киши эса сув тозалаш қурилмалари ва дренаж тизими орзулигича қолаётган ўлкаларда яшайди. Сифатли ичимлик суви етишмаслигидан жаҳонда йилига ўн миллион киши касалланиб, нобуд бўлмоқда. Аллоҳ Таоло ерни яшашга…\nФЕСТИВАЛГА ТАЙЁРГАРЛИК АВЖИДА\nШу кунларда мамлакатимизнинг ижтимоий-иқтисодий ва маънавий-маданий тараққиёти йўлида олиб борилаётган изчил ислоҳотлар шубҳасиз ижод аҳлини янада самарали меҳнат қилишга ундамоқда. Каттақўрғон шаҳар драма театри директори Ўзбекистонда хизмат кўрсатган артист Д.Қодиров билан суҳбатимиз шулар хусусида бўлди. – Каттақўрғон шаҳар драма театрининг бугунги ижодий ишлари, келгусида театр жамоаси томонидан қандай режалар амалга ошириш кўзда тутилмоқда? – Санъатшунослар ҳаётни театр саҳнасига қиёслашади. Театр ҳаёт ҳақиқатларини рўй рост акс эттиргани учун ҳам бобокалонимиз М.Беҳбудий “Театр бу ибодатхонадур”, “Театр тарбия маскани” деб бежиз таърифламаган. Шу асосда театримизда ижодий ишлар қизғин. Яқиндагина отахон театримизнинг 98-мавсумини Ш.Ризаевни…\nХУШЁР БЎЛГАН МАЪҚУЛ!\nЖорий йилнинг 9 ой мобайнида шаҳримизда содир бўлган ёнғинлар сони 36 тага етди. Ёнғинларнинг келиб чиқиш сабабига кўра асосий қисми электр сим ва кабеллари ҳамда электр ускуналаридан фойдаланиш қоидаларини бузилиши оқибатида содир бўлмоқда. Кенг қамровли профилактик тадбирлар самараси ўлароқ ёнғинлар камайишига эришилди. Лекин олдимизда қиш фасли, бу фаслда ҳаво ҳароратининг совиб кетиши натижасида шаҳримиз аҳолисининг яшаш уйини иситиш мақсадида газ ва электр ускуналаридан фойдаланишга бўлган эҳтиёжи ортади. Бундай пайтда фуқароларимиз хушёрликни ошириб, фойдаланаётган газ ва электр иситиш ускуналари қўлбола усулда ясалмаганлиги ҳамда тўғри ўрнатилганлигига эьтибор қаратиш лозим бўлади. Албатта, ҳеч…\nТАЪЛИМГА ЭЪТИБОР-КЕЛАЖАККА ЭЪТИБОР\nКейинги йилларда мамлакатимизда таълим-тарбия тизимида улкан ислоҳотлар амалга оширилди. Соҳанинг самарадорлигини ошириш, таълим тизимни тубдан такомиллаштириш борасида амалга оширилаётган ушбу саъй-ҳаракатларнинг замирида албатта ёш авлоднинг муносиб таълим-тарбия олиб, юрт фаровонлиги ва жамият равнақига муносиб ҳисса қўша оладиган, баркамол авлод бўлиб вояга етишлари акс этади албатта Ўқувчи ёшларга муносиб таълим-тарбия беришда фидокорона меҳнат қилаётган фидойи устоз ва педагогларнинг бу борада амалга ошираётган шарафли ишлари таҳсинга лойиқ. Ўтган йилларда соҳа вакилларининг иш шароитларини яхшилаш, уларни моддий ва маънавий қўллаб-қувватлаш мақсадида яратилаётган қулайликлар, берилаётган имкониятлар биз педагоглардан янада куч-ғайрат билан меҳнат қилишга, бор-кучимизни…\nКАТТАҚЎРҒОННИНГ ТАНИҚЛИ ПОЛВОНИ\nХалқаро спорт устаси, машҳур оғир атлетикачи, Ўзбекистонда хизмат кўрсатган мураббий, каттақўрғонлик Эркин Каримов ўтган асрнинг 60-70 йилларида штанга кўтариш бўйича ўрнатган «рекорд»лари билан ўзининг ўнлаб рақибларини «синдирган». Ҳа, бундан етмиш беш йил олдин Каттақўрғоннинг Мавриқўрғон гузарида дунёга келган Эркин ака оғир атлетика билан болалигиданоқ шуғуллана бошлаган эди. У ўз вазни бўйича шаҳар ва вилоят чемпионлигини она шаҳридаги 2-ўрта мактабда ўқиб юрган кезлари қўлга киритган. Устозлари Даврон Ғайбуллаев, Николай Штейнберглардан штанга кўтаришнинг сирларини қунт билан ўрганган Эркинжон ўн саккиз ёшида (даст кўтаришда 120,5 кг, куч билан кўтаришда 87 кг, силтаб кўтаришда…\nОТА-ОНАМИЗ БИЗНИНГ БАХТИМИЗ\nОила муқаддас даргоҳ, жамиятнинг бир бўлагидир. Икки ёш турмуш қуриб, оила негизини ташкил этади. Оилада ота-онанинг ўрни беқиёс, улар дунёдаги энг мўътабар ва азиз инсонлардир. Бундай инсонлар фарзанди дунёга келмасданоқ меҳр беради, туғилишини орзиқиб кутади. Орзулари ушалиб фарзанди дунё юзини кўргач, бахтдан шодликларга ғарқ бўлади. Ота-она борки, олам мунаввар, фарзанд мужассам, дунё меҳрга тўла. Хаттоки, гўдаклигимизданоқ онажонимиз меҳрини қўшиб оқ сут беради, ниятлари жам бўлган аллалари қулоғимиз остида жаранглайди, бетоб бўлганимизда эса куйиб-ёниб парвона бўлади. Отажонимиз оиламиз устуни, суянган тоғимиз келажагимиз учун туну кун ишлаб, ҳориб келганида биргина оила меҳридан…\nТилда миллат руҳи яшайди, миллат ҳаётида юз бераётган ўзгаришлар тилда худди кўзгудек акс этиб туради. Улуғ бобокалонимиз Абдулла Авлоний айтганларидек: “Миллий тилни йўқотмак, миллатнинг руҳини йўқотмакдир”. Якинда мухбиримиз Ситора Мўминова шаҳримиздаги 11 мактабда бўлиб, мактаб раҳбари Озода Салимова билан шу ҳақда суҳбатлашди. – Озода опа, айтингчи, давлат тили ҳақидаги қонуннинг қабул қилиниши тилимиз ривожига қандай таъсир қилди? – Тил миллатнинг кўзгуси ҳисобланади. Биз қанчалик хулқимизни чиройли ҳар бир сўз, ҳар бир иборани ўз ўрнида ишлатсак бу бизнинг инсонийлигимизни, урф-одатимизни, тилимизни бойлиги ва софлигини кўрсатади. Давлат тили ҳақидаги қонуннинг қабул қилиниши…\nФарзанд тарбияси, оила юмушлари билан машғул бўлиш ўрнига айрим хотин-қизларимизнинг жиноятга қўл ураётганлари жуда ачинарли ҳол. Шаҳримизда яшовчи Меҳри Каримова (исми шарифи ўзгартирилган) ҳам ҳалол ризқ топиш ўрнига ўзгалар мулкини алдов йўли билан қўлга киритишни ўзига касб қилиб олган. М.Каримованинг ўлжаси асосан ёш қизалоқлар бўлди. Меҳри Каримова ўзининг жирканч ниятини амалга ошириш мақсадида шаҳримиздаги Бобур кўчасида яшовчи вояга етмаган Лола Саитовани (исми шарифи ўзгартирилган) уйи олдида ёлғиз турганидан фойдаланиб, унинг олдига бориб, тилла сирғасини бериб туришини, эвазига унга қўл телефони ва ўйинчоқлар беришини айтади. Албатта болалар ишонувчан бўлади. У алдовига…\n2018 йил 10 май куни Ўзбекистон Республикаси Вазирлар Маҳкамаси томонидан 349-сон “Ўзбекистон Республикасида мажбурий меҳнатга барҳам беришга доир қўшимча чора-тадбирлар тўғрисида” қарор қабул қилинди. Ҳужжат Ўзбекистон Республикасида инсон ҳаёт ва фаолиятининг барча соҳаларида мажбурий меҳнатнинг олдини олиш ва унга тўлиқ барҳам беришга доир аниқ ҳамда амалий чора-тадбирлар амалга оширилишига қаратилган. Қорақалпоғистон Республикаси Вазирлар Кенгаши Раиси, вилоятлар, Тошкент шаҳри, шаҳарлар ва туманлар ҳокимлари, барча даражалардаги давлат ва хўжалик бошқаруви органлари раҳбарларига қуйидагилар белгилаб берилди: – фуқароларни жумладан, таълим соғлиқни сақлаш муассасалари, бошқа бюджет ташкилотлари ходимларини, таълим муассасалари ўқувчилари ва талабаларини мажбурий…\nКЎЧА ИФЛОС!? КИМ САБАБЧИ?\nОчиғи, шу пайтгача бу саволга жавобни йўлсозлардан, шаҳар ободонлаштириш бўлими ходимларидан излардим. Қарангки, улар кўчаларни тозаламайди, супурмайди, йиғилиб қолган маиший чиқиндиларни вақтида олиб чиқмайди, деб юрарканман. Менимча, кўпчилик ҳам шу фикрда бўлган. Аммо яқинда бу саволга жавобни бошқа жойдан топдим… Шаҳримизнинг марказий кўчаларидан биридаги такси тўхтайдиган бекатда уч-тўрт кишининг ҳаракати эътиборимни тортди. Ҳангома асносида улардан бири кафтига нос солиб, тили тагига ташлади ва бироз ўтиб, ўйламай-нетмай, кўча ўртасига туфлади. Бу манзарадан кўнглим хижил бўлиб турган пайтда рўпарамдан келаётган йигит-қизларнинг қилган “иш”ларидан янада ранжидим. Сулувгина қиз сақич чайнаб, лунжида пайдо бўлган…\nКоррупция мамлакат тараққиёти ва жамият ривожига тўсиқ бўлувчи хавфли иллатлардан бири ҳисобланади. Бугун мана шу иллатга қарши курашиш борасида кенг кўламли ишлар амалга оширилмоқда. Шаҳримиздаги 2-сон Болалар мусиқа ва санъат мактабида вилоят ҳокимлиги молия бош бошқармаси ва вилоят прокуратураси ҳамкорлигида ўтказилган тадбир Ўзбекистон Республикасининг “Коррупцияга қарши курашиш тўғрисида”ги Қонуни мазмун-моҳиятига бағишланди. Унда сўзга чиққан вилоят ҳокимлиги молия бош бошқармаси бошлиғи биринчи ўринбосари Улуғбек Камолов ва бошқарманинг Кадрлар ва махсус ишлар бўлими бошлиғи Муҳиддин Исмоиловлар, коррупцияга қарши курашиш борасида олиб борилаётган ишлар хусусида гапирар эканлар ушбу иллатга қарши муросасиз муносабатни шакллантириш,…\nКАТТАҚЎРҒОН ШАҲАР ҲОКИМИ ҚАРОРИ\nШаҳарда ижтимоий муҳофазага муҳтож, иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш ва заҳирага қўшиш тартибини янада такомиллаштириш чора-тадбирлари тўғрисида Ўзбекистон Республикасининг “Аҳолини иш билан таъминлаш тўғрисида”ги Қонунининг 17-моддаси (Ўзбекистон Республикаси Олий Мажлисининг Ахборотномаси, 1998 й, 5-6-сон, 97-модда), “Ўзбекистон Республикасида ногиронларни ижтимоий ҳимоя қилиш тўғрисида”ги Қонуннинг 25-моддаси (Ўзбекистон Республикаси қонун ҳужжатлар тўплами, 2008 й. 29-30-сон, 277-модда) ҳамда Ўзбекистон Республикаси Вазирлар Маҳкамасининг 2017 йил 5 декабрдаги 965-сонли “Ижтимоий муҳофазага муҳтож, иш топишда қийналаётган ва меҳнат бозорида тенг шартларда…\nТИЛ МИЛЛАТНИНГ ЮЗИ\nБу йил ўзбек тилига давлат тили мақоми берилганига 29 йил тўлиши муносабати билан барча масканларда бўлгани каби таълим муассасамизда ўтказилган байрам тадбири ана шундай номланди. Унда ўқувчилар ва Ёшлар иттифоқининг мактаб ва синф сардорлари томонидан ижро этилган ватанни мадҳ этувчи ва ўзбек тилига бағишланган гўзал шеър ва қўшиклар тадбир иштирокчиларига кўтаринки кайфият бағишлади. Озод ва обод юртга байрамлар ва яхши кунлар ярашади. Биздан талаб этиладигани эса шу муқаддас юртга муносиб, ватанни севадиган инсонларни камол топтириш, шунингдек, она тилимиз гўзаллигини, софлигини аслича келгуси авлодларга етказишдан иборатдир. Зеро, тил кўнгил хазинасининг қулфи,…\nЎзбекистон Республикасининг “Ўзбекистон Республикасида ногиронларни ижтимоий ҳимоя қилиш тўғрисида”ги Қонуни ҳамда Ўзбекистон Республикаси Президентининг 2016 йил 22 февралдаги №ПФ-4782 – сонли “Аҳолининг ҳожатманд қатламларини ижтимоий қўллаб-қувватлаш ҳамда тиббий-ижтимоий ёрдам кўрсатиш тизимини янада такомиллаштириш чора-тадбирлари тўғрисида”ги Фармонларига асосан мамлакатимиздаги ижтимоий ҳимояга муҳтож аҳоли қатламига давлатимиз томонидан тиббий ва моддий ёрдам кўрсатилиб келинмоқда. Яқинда шаҳримизда яшовчи ана шундай инсонлар ҳам ушбу ғамхўрликдан баҳраманд бўлишди. Жумладан, шаҳар ҳокимлигида ўтказилган тадбирда шаҳримиздаги вояга етмаган имконияти чекланган болаларнинг 3 нафари ва тиббиёт бирлашмасида ҳисобда турувчи 10 нафар пенсионер ва имконияти чекланган фуқароларга ногиронлик аравачалари берилди.…


Ким биз ила хурсанд бўлса, биз ҳам у ила хурсанд бўлурмиз - Aqida.uz\nМавлид шариф ҳақида\nМаълумки, Пайғамбаримиз саллаллоҳу алайҳи васаллам милодий 571 йили Рабиул аввал ойининг 12 куни Маккаи Мукаррамада Қурайш қабиласида таваллуд топганлар. Пайғамбаримиз саллаллоҳу алайҳи васаллам – пайғамбар ва расулларнинг охиргиси, Ҳавзи кавсар соҳиби, умматлари жаннат аҳлининг учдан бир қисмини ташкил қиладиган Зотдирлар. Ҳатто пайғамбарлар ҳам У Зотга уммат бўлишни орзу қилганлар.\nДарҳақиқат, Муҳаммад саллаллоҳу алайҳи васаллам – пайғамбарларнинг энг улуғи ва хотималовчиси, бутун оламга раҳмат қилиб юборган элчи, инсоният фахри, одамларнинг энг яхшиси, энг яхши хулқлиси ва комилидирлар. Аллоҳ таоло Ўз Расулига хитоб қилиб, уни бутун оламга раҳмат элчиси эканини тасдиқлаб, Қуръони каримда бундай деган:\nАзиз биродарим сизу бизни мана шундай улуғ Пайғамбар Муҳаммад Мустафо саллаллоҳу алайҳи васалламга уммат қилгани учун Аллоҳ таолога ҳамд айтган ҳолатда ул зотнинг мавлиди шарифларини ўқишлик ҳақида Аҳли сунна вал жамоанинг кўзга кўринган етук уламолари томонидан мавлиди ўқишлик жоиз эканлиги борасида айтган сўзларидан айримларини келтириб ўтамиз.\n9.Ҳофиз Ибн Носириддин Димашқий раҳматуллоҳи алайҳ\n10.Камол ал–Удфувий ал–Мисрий раҳматуллоҳи алайҳ


Қаршиликлар яна ИИБ ходимларига ташланишди - xabar.uz\n23.09.2021 16:48 0 1962\nҚарши шаҳар И.Каримов кўчасида 2021 йил 20 сентябр куни соат тахминан 22:20лар атрофида фуқаро Х.И. икки таниши Л.А. ва Ғ.Д. билан уришган, бақир-чақир қилиб, ён-атрофдаги фуқаролар тинчлигини бузган.\nАйни жанжал бўлаётган вақтда Қашқадарё вилоят ИИБ ППХ ходимлари жамоат тартибини сақлаш ҳамда олдини олиш мақсадида жанжалкаш фуқароларнинг олдига борган.\nЛекин жанжал қилаётган фуқаролар ИИБ ППХ ходимларининг қонуний талабига бўйсунмасдан, ички ишлар органлари ходимлари хизмат кийимини йиртиб, қўлини тишлаб фаол қаршилик кўрсатган.\nМазкур ҳолат юзасидан Жиноят кодексининг 219-моддаси 2-қисми ва 277-моддаси 3-қисми “г” банди билан жиноят иши қўзғатилиб, учовлон гумон қилинувчи тариқасида ушланган.\nЖиноят иши бўйича дастлабки тергов ҳаракатлари Қарши шаҳар прокуратураси томонидан олиб борилмоқда.\nЭслатиб ўтамиз, 16 сентябрь куни ҳам Қарши шаҳрида хизмат вазифасини бажараётган Патруль-пост хизмати ходимлари ва фуқаролар ўртасида муштлашув содир бўлганди.\nҚарши жанжал ППХ\nҲодиса 03/10, 23:33\n«Нексия» пиёдалар ўтиш жойидан югуриб ўтаётган фуқарони уриб кетди\nҲодиса 02/10, 21:08\nҚаршида юзага келган ёнғинда одамлар ҳалок бўлди


Президентимиз ташаббуси ва ғоясига кўра мурожаатлар билан ишлаш тизими мазмун-моҳиятан такомиллаштирилгани, Виртуал қабулхона, Халқ қабулхоналари институтлари шакллантирилгани, давлат ва хўжалик бошқаруви органларида халқ талаб ҳамда истаклари асосида ишлаш принципи жорий қилинаётгани пировард мақсад — ислоҳотларнинг ҳаётбахшлигини кафолатламоқда. Энг муҳими, одамларимиз ҳеч ким давлат ва жамиятнинг эътиборидан четда эмаслигига, кимнингдир ташвишу қувончини акс эттирган, ҳаттоки эртанги кунини, тақдирини ҳал қилувчи ҳар бир мурожаат қатъий тартиб ҳамда назорат остида ўз ечимини топишига тобора амин бўлиб бормоқдалар. Жойларда фаолият юритаётган Халқ қабулхоналари уларга чин маънода суянч бўлаётир.\nХусусан, Ўзбекистон Республикаси Президентининг Жиззах вилоятидаги Халқ қабулхонасига жисмоний ва юридик шахслардан 26 минг 500 дан ортиқ мурожаатлар келиб тушган бўлиб, асосий қисми ҳудудий ташкилотлар, маҳаллий ҳокимликлар ва тегишли ҳуқуқни муҳофаза қилувчи идоралар томонидан ҳал этилиши учун йўналтирилган. Ушбу мурожаатларда уй-жой ва ер майдони ажратиш, пенсия ва ижтимоий нафақалар, ишга жойлашиш, моддий ёрдам олиш, алимент ундириш, табиий газ, электр энергияси, ичимлик суви таъминоти, йўл қурилиши билан боғлиқ муаммолар бот-бот тилга олинади. Шунингдек, соғлиқни сақлаш, ички ишлар, банк-молия, таълим муассасалари фаолиятига дахлдор мурожаатлар ҳам борки, буларнинг барчаси вилоятда мазкур соҳаларда муайян камчиликлар кузатилаётганидан далолат беради.\n— Вилоят, шаҳар ва туманлар Халқ қабулхоналарига келиб тушган мурожаатлар ўз вақтида, малакали, қонунчилик талабларига мувофиқ равишда кўриб чиқилиши таъминланмоқда, — дейди Ўзбекистон Республикаси Президентининг Жиззах вилоятидаги Халқ қабулхонаси мудири Тоҳир Муллажонов. — Натижада фуқаролар мурожаатларининг 18 ярим мингдан зиёди бўйича амалий ишлар қилинди, 6 мингдан ошиқ мурожаатларда кўтарилган масалалар юзасидан тушунтиришлар берилди. Шуниси аниқки, олдинлари маҳаллий ҳокимликлар, бошқарма ёки ташкилот раҳбарлари ҳамда мутасадди ходимларнинг жисмоний ва юридик шахслар мурожаатларига лоқайд қараши натижасида фуқаролар ўз дарду ташвишларига чора излаб пойтахтга интилган бўлса, Халқ қабулхоналари мана шундай сарсону оворагарчиликларнинг олдини олмоқда. Эндиликда фуқаро ҳақ бўлса, ариза, шикоят ёки таклифи қуйи бўғиндаёқ қисқа вақтда ечим топаётир.\nЎрганишлар кўрсатадики, Халқ қабулхоналарига мурожаат қилаётганларнинг аксарияти муаммоси тегишли идора томонидан ҳал этилмаган фуқаролардир. Ойлаб, ҳатто йиллаб кўтариб юрган муаммолари Халқ қабулхоналари аралашуви билан барҳам топаётгани одамларимизда амалга оширилаётган ўзгаришларнинг самарасига бўлган ишончни кучайтирмоқда. Дарҳақиқат, Халқ қабулхоналари халқ билан фаол, очиқ ва ошкора мулоқот олиб бориш майдонига, жисмоний ва юридик шахслар мурожаатлари билан ишлашнинг замонавий, самарали ва таъсирчан механизмига айланаяпти.\n— Наманган вилоятининг Поп туманидаги “Навбаҳор ФИШ” раҳбари балиқ чавоқлари етказиб бераман, деб ўттиз миллион сўм пулимни олиб, узоқ вақт алдаб келди, — дейди тадбиркор Эркин Аҳмедов. — Қийналиб юрганимда Халқ қабулхонаси жонимга оро кирди. Аризам Поп тумани прокуратурасига юборилди ва ушбу идора томонидан муаммо қонун доирасида ҳал этилди. Ундира олмай юрган пулим мен раҳбарлик қилаётган “Мирзачўл ФИШ” корхонаси ҳисоб-рақамига ўтказиб берилди. Кези келганда айтишни истардимки, бугунги кунда биз, тадбиркорлар ҳар томонлама қўллаб-қувватланаётганимиз кўплаб янги иш ўринлари очилишига ва кўплаб оилаларга қут-барака киришига замин яратаяпти. Халқимизни ҳаётдан рози қилиш, бой қилиш йўлидаги бундай эзгу ишлардан беҳад мамнунмиз.\nҚайд этиш жоизки, Халқ қабулхоналари орқали муаммолари ечим топаётгани боис фуқароларимизнинг миннатдорлик, шукроналик мазмунидаги мурожаатлари сони ҳам ортиб бораётир. Мисол учун, Жиззах шаҳридаги “Ҳумо-29” мактабгача таълим муассасаси мудираси Гулчеҳра Мустафаева боғчадаги қишлоқ хўжалиги маҳсулотларини сақлашга мўлжалланган ер-тўлани таъмирлашда амалий ёрдам сўраб мурожаат қилган эди. Мазкур мурожаат мутасаддилар эътиборига ҳавола этилди. Натижада ҳудуддаги “Вера-Вера Круз” МЧЖ ташкилоти таъмирлаш ишларини беғараз ва сифатли бажариб берди. Бундан муассаса ходималари миннатдор.\nЯна бир муҳим жиҳат. Ўзбекистон Республикаси Президентининг Жиззах вилоятидаги Халқ қабулхонаси томонидан ҳудудларда мурожаатларни кўриб чиқиш суръати ва натижалари ҳам изчил ўрганиб борилмоқда. Бу борада масъулиятсизликка йўл қўйган раҳбар ва мансабдорларнинг жавобгарлиги масаласи бўйича таклифлар киритилмоқда. Жумладан, Халқ қабулхоналари фаолият бошлаган вақтдан ҳозирги кунга қадар вилоятда 218 нафар масъул шахсга нисбатан тегишли жавобгарлик чоралари қўлланилди.\nУмуман, халқ билан мулоқот қилиб, уларнинг дарду ташвишларини енгиллатиш инсон манфаатларини таъминлашга доир стратегик мақсадга, юксак марраларга эришишнинг муҳим омили бўлмоқда. Халқ минбарига айланган Халқ қабулхоналари институти бунинг яққол далилидир.\nМазкур рукндаги бошқа мақолалар: « Келажагимиз бунёдкорлари\tМуқаддас бурч, рағбат ва масъулият »


Сирдарёликларнинг 600дан зиёд мурожаати ўз ечимини топди\nГулистон, Ширин, Янгиер шаҳарлари ва Сирдарё туманида Президент администрацияси, Халқ қабулхоналари бошчилигида 20 га яқин вазирлик ва идоралар раҳбарлари иштирокида ташкил қилинган сайёр қабулларда вилоятнинг барча ҳудуд аҳолиси қамраб олинди.\nМулоқотлар давомида қатор мурожаатлар жойига чиқиб ўрганилгани кўплаб масалаларни жойида ҳал қилиш билан бирга тизимли муаммоларни ҳам таҳлил қилиш, уларнинг ечимлари бўйича мақбул чора-тадбирлар ишлаб чиқиш имконини берди.\nБош прокурор ўринбосари 137 та масалани кўриб чиқиб, уларнинг 89 тасига жойида ечим топди. Хусусан, 3 та суд қарорига протест, 2 та судга даъво аризаси киритилди. 19 нафар мурожаатчининг 34,8 млн. сўмлик иш ҳақи ундирилди, 5 нафар фуқарога ер участкалари, 5 нафар фуқарога моддий ёрдам, 10 нафар фуқарога кредит ажратилиши таъминланди. 7 нафар фуқаро ишга жойлаштирилди.\nОлий суд раиси ўринбосарига мурожаатлар асосида 22 нафар шахс жазони ўташдан муддатидан олдин озод қилинди, 7 нафар шахсга нисбатан белгиланган жазо енгилроғига алмаштирилди, 1 нафар шахсга тайинланган жазо қисқартирилди, 7 нафар шахс маъмурий жавобгарликдан озод қилинди. Шунингдек, мулоқотлар давомида 22 нафар вояга етмаган фарзанди бор 12 та оила яраштирилди, 5 та иш бўйича 2 млрд. 884. млн. сўм ундириш тўғрисидаги даъволар қаноатлантирилди.\nИчки ишлар вазирлиги масъуллари 83 та мурожаатдан 48 тасини жойида ҳал қилди. Хусусан, 8 нафар фуқаро ички ишлар органига ишга қабул қилинди, фуқаролиги бўлмаган 35 нафар шахсга Ўзбекистон Республикаси фуқаролик паспорти берилди.\nҚабуллар давомида Автомобиль йўллари қўмитасига келиб тушган 62 та мурожаатнинг 29 таси жойида ҳал қилиб берилди. Бунинг натижасида 19,9 км. йўл жорий таъмирланди, қарийб 4,5 км. тупроқ йўлларга тош-шағал ётқизилди. Дейлик, Ховос тумани «Янгиер» маҳалласида истиқомат қилувчи Бобоназар Худойназаровнинг мурожаати асосида маҳалланинг 1 км.дан зиёд чанг кўчалари тош йўлга айлантирилди. Ховос тумани «Оқчангал» маҳалласи аҳолисининг мурожаатларидан кейин эса 8-умумий ўрта таълим мактабига элтувчи асосий йўлни асфальтлаш ишлари бошланди.\nЭлектр энергияси таъминоти билан боғлиқ 49 та мурожаатнинг эса 38 тасига жойида ечим топилди. 27 та трансформатор пунктида қурилиш-таъмирлаш ишлари олиб борилган бўлса, 64 та эскирган симёғочлар бетон устунларга алмаштирилди, 1,2 км. электр тармоғи тортилди.\nҚабуллардаги мурожаатларни кўриб чиқишда турли ташкилотлар ўртасидаги ҳамкорлик коммунал соҳага оид қатор мурожаатларнинг ҳам аксариятини ҳал қилиш имконини берди. Жумладан, Сирдарё тумани Пахтакор маҳалласи «Улуғбек» кўчасида жойлашган икки қаватли турар жой томлари таъмирталаблиги боис қор-ёмғир сувлари хонадонларга сизиб кирар, ҳатто 1 қаватгача етиб борган эди. Қабуллар давомида бу масала ҳам жойига чиқиб ўрганилди ва қисқа муддатда тижорат банкларидан кредит ажратилиши ҳал этиб берилди. Яқин кунларда уйларнинг томи тўлиқ янгидан шифер билан қопланади.\nХудди шундай ўрганишлар асосида Ховос шаҳарчаси «Бунёдкор» МФЙ ҳудудидаги сув қувурларини таъмирлаш ишлари бошлаб юборилди.\nСоғлиқни сақлаш вазирининг ўринбосари эса 77 та мурожаатнинг 49 тасига ечим топди. Натижада, 18 нафар фуқарога даволаниш учун ордер ва йўлланма, ўнлаб мурожаатчиларга ногиронлик аравачалари, протез-ортопедия буюмлари, дори-дармонлар ажратилди.\nАввалги сайёр қабулларда Ховос чегара олди ҳудудида яшовчи аҳоли эскириб, бузилишга тушган «Шарқобод» қишлоқ врачлик пунктини сақлаб қолишда амалий ёрдам сўраб мурожаат қилишган эди. Бу муаммо жойига чиқиб ўрганилгач, муассаса нафақат сақлаб қолинди, балки қайта таъмирланиб мутлақо янги кўринишга эга бўлди. Навбатдаги мурожаатлардан сўнг эса муассасага замонавий тиббиёт жиҳозлари ҳам олиб берилди.\nХалқ таълими вазири ўринбосарига мурожаатлардан кейин эса 6 та мактабга 95 та компьютер жамланмаси ва бадиий адабиётлар етказиб берилди, 22 нафар мурожаатчи халқ таълими тизимига ишга қабул қилинди .\nБу галги сайёр қабуллар Ховос туманидаги 4-умумий ўрта таълим мактаби жамоаси учун ҳам унутилмас воқелик айланди. Сабаби мазкур мактаб ўқитувчиси Улуғбек Дўстмуродовнинг халқ таълим и вазири ўринбосарига мурожаатидан кейин мактабга 15 та замонавий компьютер жамламаси ажратилди.\nАхборот технологиялари ва коммуникацияларини ривожлантириш вазирлиги масъулларига мурожаатлардан кейин 8 та хонадонга 1,2 км. оптик толали алоқа кабеллари тортилиб, интернет улаб берилди.